amanoisuno/poetBack huggingface dataset:
贈別李紛 盧綸 
頭白乘驢懸布囊，一迴言別泪千行。兒孫滿眼無歸處，唯到尊前似故鄉。
罪所送苗員外上都 盧綸 
謀身當議罪，寧遣友朋聞。禍近防難及，愁長事未分。寂寥驚遠語，幽閉望歸雲。親戚如相見，唯應泣向君。
送李校書赴東川幕 盧綸 
泥坂望青城，浮雲與棧平。字形知國號，眉勢識山名。編簡塵封閣，戈鋋雪照營。男兒須聘用，莫信筆堪耕。
春日灞亭同苗員外寄皇甫侍御 盧綸 
坐見春雲暮，無因報所思。川平人去遠，日暖鴈飛遲。對酒山長在，看花鬢自衰。誰堪登灞岸，還作舊鄉悲。
送顏推官遊銀夏謁韓大夫 盧綸 
叢篁叫寒笛，滿眼塞山青。才子尊前畫，將軍石上銘。獵聲雲外響，戰血雨中腥。苦樂從來事，因君一涕零。
咸陽送房濟侍御歸太原幕 盧綸 
舊居無舊鄰，似見故鄉春。復對別離酒，欲成衰老人。客衣頻染淚，軍旅亦多塵。握手重相勉，平生心所因。
寶泉寺送李益端公歸邠寧幕 盧綸 
參差巖障東，雲日晃龍宮。石淨非因雨，松涼不爲風。戀泉將鶴並，偷果與猨同。眼界塵雖染，心源蔽已通。蓮花國何限，貝葉字無窮。早晚登麟閣，慈門欲付公。
送何召下第後歸蜀 盧綸 
襃斜行客過，棧道響危空。路濕雲初上，山明日正中。水程通海貨，地利雜吳風。一別金門遠，何人復薦雄。
宿定陵寺 盧綸 
古塔荒臺出禁牆，磬聲初盡漏聲長。雲生紫殿幡花濕，月照青山松栢香。禪室夜聞風過竹，奠筵朝啓露霑裳。誰悟威靈同寂滅，更堪砧杵發昭陽。
送彭開府往雲中覲使君兄 盧綸 
一門三代貴，非是主恩偏。破虜山銘在，承家劍藝全。奪旗貂帳側，射虎雪林前。鴈塞逢兄弟，雲州發管弦。凍河光帶日，枯草淨無煙。儒者曾修武，因貽上將篇。
送李緗 盧綸 
舊國仍連五將營，儒衣何處謁公卿。波翻遠水蒹葭動，路入寒村機杼鳴。嵇康書論多歸興，謝氏家風有學名。爲問西來雨中客，空山幾處是前程。
送內弟韋宗仁歸信州覲省 盧綸 
常嗟外族兄弟稀，轉覺心孤是送歸。醉掩壺觴人有淚，夢驚波浪日無輝。烹魚綠岸煙浮草，摘橘青溪露濕衣。聞說江樓長卷幔，幾回風起望胡威。
長安疾後首秋夜即事 盧綸 
九重深鎖禁城秋，月過南宮漸映樓。紫陌夜深槐露滴，碧空雲盡火星流。清風刻漏傳三殿，甲第歌鐘樂五侯。楚客病來鄉思苦，寂寥燈下不勝愁。
送崔琦赴宣州幕 盧綸 
五馬臨流待幕賓，羨君談笑出風塵。身閑就養寧辭遠，世難移家莫厭貧。天際曉山三峽路，津頭臘市九江人。何處遙知最惆悵，滿湖青草鴈聲春。
送楊皞東歸 盧綸 
登樓掩泣話歸期，楚樹荆雲發遠思。日裏揚帆聞戍鼓，舟中酹酒見山祠。西江風浪何時盡，北客音書欲寄誰。若說湓城楊司馬，知君望國有新詩。
至德中途中書事却寄李僴 盧綸 
亂離無處不傷情，況復看碑對古城。路遶寒山人獨去，月臨秋水鴈空驚。顏衰重喜歸鄉國，身賤多慚問姓名。今日主人還共醉，應憐世故一儒生。
奉和太常王卿酬中書李舍人中書寓直春夜對月見寄 盧綸 
露如輕雨月如霜，不見星河見鴈行。虛暈入池波自泛，滿輪當苑桂多香。春臺幾望黃龍闕，雲路寧分白玉郎。是夜巴歌應金石，豈殊螢影對清光。
詶包佶郎中覽拙卷後見寄 盧綸 
令伯支離晚讀書，豈知詞賦稱相如。枉逢花木無新思，拙就溪潭損舊居。禁路看山歌自緩，雲司玩月漏應疎。沈憂敢望金門召，空媿巴歈並子虛。
送史寀滑州謁賈僕射 盧綸 
朱門洞啓儼行車，金鐍裝囊半是書。君向東州問徐胤，羊公何事滅吹魚。
送鮑中丞赴太原 盧綸 
分路引鳴騶，喧喧似隴頭。暫移西掖望，全解北門憂。專幕臨都護，分曹制督郵。積冰營不下，盛雪獵方休。白草連胡帳，黃雲擁戍樓。今朝送旌斾，一減魯儒羞。
送耿拾遺湋充括圖書使往江淮 盧綸 
傳令收遺籍，諸儒喜餞君。孔家唯有地，禹穴但生雲。編簡知還續，蟲魚亦自分。如逢北山隱，一爲謝移文。
送郭判官赴振武 盧綸  黄河
黃河九曲流，繚繞古邊州。鳴鴈飛初夜，羌胡正晚秋。淒涼金管思，迢遰玉人愁。七葉推多慶，須懷殺敵憂。
春江夕望 盧綸  洞庭湖
洞庭芳草遍，楚客莫思歸。經難人空老，逢春鴈自飛。東西兄弟遠，存沒友朋稀。獨立還垂淚，天南一布衣。
送元昱尉義興 盧綸 
欲成雲海別，一夜夢天涯。白浪緣江雨，青山繞縣花。風標當劇部，冠帶稱儒家。去矣謝親愛，知予髮已華。
送黎兵曹往陝府結親 盧綸 
郎馬兩如龍，春朝上路逢。鴛鴦初集水，薜荔欲依松。步帳歌聲轉，妝臺燭影重。何言在陰者，得是戴侯宗。
臥病書懷 盧綸 
苦心三十載，白首遇艱難。舊地成孤客，全家賴釣竿。貌衰緣藥盡，起晚爲山寒。老病今如此，無人更問看。
落第後歸終南別業 盧綸 
久爲名所誤，春盡始歸山。落羽羞言命，逢人強破顏。交疎貧病裏，身老是非間。不及東溪月，漁翁夜往還。
送李方東歸 盧綸 
故交三四人，聞別共霑巾。舉目是陳事，滿城無至親。身從喪日病，家自儉年貧。此去何堪遠，遺孤在舊鄰。
送王尊師 盧綸 
夢別一仙人，霞衣滿鶴身。旌幢天路晚，桃杏海山春。種玉非求稔，燒金不爲貧。自憐頭白早，難與葛洪親。
送撫州周使君 盧綸 
周郎三十餘，天子賜魚書。龍節隨雲水，金鐃動里閭。松聲三楚遠，鄉思百花初。若轉弘農守，蕭咸事不如。
送恆操上人歸江外覲省 盧綸 
依佛不違親，高堂與寺鄰。問安雙樹曉，求膳一僧貧。持呪過龍廟，翻經化海人。還同惠休去，儒者亦霑巾。
上巳日陪齊相公花樓宴 盧綸 
鍾陵暮春月，飛觀延羣英。晨霞耀中軒，滿席羅金瓊。持杯凝遠睇，觸物結幽情。樹色參差綠，湖光瀲灩明。禮卑瞻絳帳，恩浹廁華纓。徒記山陰興，祓禊乃爲榮。
寒食 盧綸 
孤客飄飄歲載華，況逢寒食倍思家。鶯啼遠墅多從柳，人哭荒墳亦有花。濁水秦渠通渭急，黃埃京洛上原斜。驅車西近長安好，宮觀參差半隱霞。
舟中寒食 盧綸 
寒食空江曲，孤舟渺水前。鬬雞沙鳥異，禁火岸花然。日霽開愁望，波喧警醉眠。因看數莖鬢，倍欲惜芳年。
元日朝迴中夜書情寄南宮二故人 盧綸 
鳴珮隨鵷鷺，登堦見冕旒。無能裨聖代，何事別滄洲。閑夜貧還醉，浮名老漸羞。鳳城春欲晚，郎吏憶同遊。
裴給事宅白牡丹 盧綸  咏物 咏物诗 牡丹 花 赞美 写花
長安豪貴惜春殘，爭翫街西紫牡丹。別有玉盤承露冷，無人起就月中看。
送宛丘任少府 盧綸 
帶綬別鄉親，東爲千里人。俗訛唯競祭，地古不留春。野戍雲藏火，軍城樹擁塵。少年何所重，才子又清貧。
割飛二刀子歌 盧綸 
我家有翦刀，人云鬼國鐵。裁羅裁綺無鈍時，用來三年一股折。南中匠人淳用鋼，再令盤屈隨手傷。改鍛割飛二刀子，色迎霽雪鋒含霜。兩條神物秋冰薄，刃淬初蟾鞘金錯。越戟吳鉤不足誇，斬犀切玉應懷怍。日試曾磨漢水邊，掌中恄慄聲冷然。神驚魄悸却收得，刃頭已吐微微煙。刀乎刀乎何燁燁，魑魅須藏怪須懾。若非良工變爾形，只向裁縫委箱篋。
春詞 盧綸 
北苑羅裙帶，塵衢錦繡鞵。醉眠芳樹下，半被落花埋。
清如玉壺冰 盧綸 
玉壺冰始結，循吏政初成。既有虛心鑒，還如照膽清。瑤池慙洞澈，金鏡讓澄明。氣若朝霜動，形隨夜月盈。臨人能不蔽，待物本無情。怯對圓光裹，妍蚩自此呈。
長至日上公獻壽 崔琮 
應律三陽首，朝天萬國同。斗邊看子月，臺上候祥風。五夜鐘初動，千門日正融。玉階文物盛，仙仗武貔雄。率舞皆羣辟，稱觴即上公。南山爲聖壽，長對未央宮。
長至日上公獻壽 李竦 
候曉金門闢，乘時玉曆長。羽儀瞻上宰，雲物麗初陽。漢禮方傳珮，堯年正捧觴。日行臨觀闕，帝錫洽珪璋。盛美超三代，洪休降百祥。自憐朝末坐，空此詠無[疆]。
賦得西戎獻白玉環 李竦 
當時無外守，方物四夷通。列土金河北，朝天玉塞東。自將荆璞比，不與鄭環同。正朔雖傳漢，衣冠尚帶戎。幸承提佩寵，多媿琢磨功。絕域知文教，爭趨上國風。
題慈恩寺塔 章八元 
十層突兀在虛空，四十門開面面風。却怪鳥飛平地上，自驚人語半天中。迴梯暗踏如穿洞，絕頂初攀似出籠。落日鳳城佳氣合，滿城春樹雨濛濛。
歸桐廬舊居寄嚴長史 章八元 
昨辭夫子櫂歸舟，家在桐廬憶舊丘。三月暖時花競發，兩溪分處水爭流。近聞江老傳鄉語，遙見家山減旅愁。或在醉中逢夜雪，懷賢應向剡川遊。
天台道中示同行 章八元 
八重巖崿疊晴空，九色煙霞遶洞宮。仙道多因迷路得，莫將心事問樵翁。
元日望含元殿御扇開合 章八元 
萬國來朝歲，千年覲聖君。輦迎仙杖出，扇匝御香焚。俯對朝容近，先知曙色分。冕旒開處見，鐘磬合時聞。影動承朝日，花攢似慶雲。蒲葵那可比，徒用隔炎氛。
清明日賜百僚新火 史延 
上苑連侯第，清明及暮春。九天初改火，萬井屬良辰。頒賜恩逾洽，承時慶自均。翠煙和柳嫩，紅焰出花新。寵命尊三老，祥光燭萬人。太平當此日，空復荷陶甄。
清明日賜百僚新火 韓濬 
朱騎傳紅燭，天廚賜近臣。火隨黃道見，煙遶白榆新。榮耀分他日，恩光共此辰。更調金鼎膳，還暖玉堂人。灼灼千門曉，輝輝萬井春。應憐螢聚夜，瞻望及東鄰。
清明日賜百僚新火 韓濬 
改火清明後，優恩賜近臣。漏殘丹禁晚，燧發白榆新。瑞彩來雙闕，神光煥四鄰。氣回侯第暖，煙散帝城春。利用調羹鼎，餘輝燭縉紳。皇明如照隱，願及聚螢人。
清明日賜百僚新火 韓濬 
御火傳香殿，華光及侍臣。星流中使馬，燭耀九衢人。轉影連金屋，分輝麗錦茵。焰迎紅蘂發，煙染綠條春。助律和風早，添爐煖氣新。誰憐一寒士，猶望照東鄰。
投珠於泉 獨孤綬 
至道歸淳樸，明珠被棄捐。天真來照乘，成性却沈泉。不是靈蛇吐，非緣合浦還。岸傍隨月落，波底共星懸。致遠終無脛，懷貪遂息肩。欲知恭儉德，所寶在惟賢。
秦鏡 獨孤綬 
萬古秦時鏡，從來抱至精。依臺月自吐，在匣水常清。爛爛金光發，澄澄物象生。雲天皆洞鑒，表裏盡虛明。但見人窺膽，全勝響應聲。妍媸定可識，何處更逃情。
秦鏡 張佐 
樓上秦時鏡，千秋獨有名。菱花寒不落，冰質夏長清。龍在形難掩，人來膽易呈。昇臺宜遠照，開匣乍藏明。皎色新磨出，圓規舊鑄成。愁容如可鑒，當欲拂塵纓。
憶遊天台寄道流 張佐 
憶昨天台到赤城，幾朝仙籟耳中生。雲龍出水風聲急，海鶴鳴臯日色清。石笋半山移步險，桂花當澗拂衣輕。今來盡是人間夢，劉阮茫茫何處行。
龜負圖 張佐 
天意將垂象，神龜出負圖。五方行有配，八卦義寧孤。作瑞旌君德，披文叶帝謨。乘流喜得路，逢聖幸存軀。蓮葉池通泛，桃花水自浮。還尋九江去，安肯曳泥途。
上元日夢王母獻白玉環 張佐 
夢中朝上日，闕下拜天顏。彷彿瞻王母，分明獻玉環。靈姿趨甲帳，悟道契玄關。似見霜姿白，如看月彩彎。霓裳歸物外，鳳曆曉人寰。仙聖非相遠，昭昭寤寐間。
良田無晚歲 張佐 
人功雖未及，地力信非常。不任耕耘早，偏宜黍稷良。無年皆有獲，後種亦先芳。膴膴盈千畝，青青保萬箱。何須祭田祖，詎要察農祥。況是春三月，和風日又長。
下第獻座主張謂 閻濟美 
謇諤王臣直，文明雅量全。望爐金自躍，應物鏡何偏。南國幽沈盡，東堂禮樂宣。轉令遊藝士，更惜至公年。芳樹歡新景，青雲泣暮天。唯愁鳳池拜，孤賤更誰憐。
雪夜觀象闕待漏 張少博 
殘雪初睛後，鳴珂奉闕庭。九門傳曉漏，五夜候晨扃。北斗橫斜漢，東方落曙星。煙氛初動色，簪佩未分形。雪重猶垂白，山遙不辨青。雞人更唱處，偏入此時聽。
尚書郎上直聞春漏 周徹 
建禮通華省，含香直紫宸。靜聞銅史漏，暗識桂宮春。滴瀝疑將絕，清泠發更新。寒聲臨鴈沼，疎韻應雞人。迥入千門徹，行催五夜頻。高臺閑自聽，非是駐征輪。
賦得花發上林 王表 
御苑春何早，繁花已繡林。笑迎明主仗，香拂美人簪。地接樓臺近，天垂雨露深。晴光來戲蝶，夕景動棲禽。欲托凌雲勢，先開捧日心。方知桃李樹，從此別成陰。
清明日登城春望寄大夫使君 王表 
春城閑望愛睛天，何處風光不眼前。寒食花開千樹雪，清明日出萬家煙。興來促席唯同舍，醉後狂歌盡少年。聞說鶯啼却惆悵，詩成不見謝臨川。
花發上林 獨孤授 
上苑韶容早，芳菲正吐花。無言向春日，閑笑任年華。潤色籠輕靄，睛光豔晚霞。影連千戶竹，香散萬人家。幸遶樓臺近，仍懷雨露賒。願君垂採摘，不使落風沙。
賦得花發上林 王儲 
東陸和風至，先開上苑花。穠枝藏宿鳥，香蘂拂行車。散白憐睛日，舒紅愛晚霞。桃間留御馬，梅處入胡笳。城郭連增媚，樓臺映轉華。豈同幽谷草，春至發猶賒。
賦得花發上林 周渭 
灼灼花凝雪，春來發上林。向風初散蘂，垂葉欲成陰。人過香隨遠，煙晴色自深。淨時空結霧，疎處未藏禽。菶茸何年植，間關幾日吟。一枝如可冀，不負折芳心。
贈龍興觀主吳崇岳 周渭 
楮爲冠子布爲裳，吞得丹霞壽最長。混俗性靈常樂道，出塵風格早休糧。枕中經妙誰傳與，肘後方新自寫將。百尺松梢幾飛步，鶴棲板上禮虛皇。
從軍有苦樂行 李益 
勞者且莫歌，我欲送君觴。從軍有苦樂，此曲樂未央。僕居在隴上，隴水斷人腸。東過秦宮路，宮路入咸陽。時逢漢帝出，諫獵至長楊。詎馳遊俠窟，非結少年場。一旦承嘉惠，輕身重恩光。秉筆參帷帟，從軍至朔方。邊地多陰風，草木自淒涼。斷絕海雲去，出沒胡沙長。參差引雁翼，隱轔騰軍裝。劒文夜如水，馬汗凍成霜。俠氣五都少，矜功六郡良。山河起目前，睚眥死路傍。北逐驅獯虜，西臨復舊疆。昔還賦餘資，今出乃贏糧。一矢弢夏服，我弓不再張。寄語丈夫雄，苦樂身自當。
雜曲 李益 
妾本蠶家女，不識貴門儀。藁砧持玉斧，交結五陵兒。十日或一見，九日在路岐。人生此夫壻，富貴欲何爲。楊柳徒可折，南山不可移。婦人貴結髮，寧有再嫁資。嫁女莫望高，女心願所宜。寧從賤相守，不願貴相離。藍葉鬱重重，藍花若榴色。少婦歸少年，華光自相得。誰言配君子，以奉百年身。有義即夫壻，無義還他人。愛如寒爐火，棄若秋風扇。山嶽起面前，相看不相見。丈夫非小兒，何用強相知。不見朝生菌，易成還易衰。征客欲臨路，居人還出門。北風河梁上，四野愁雲繁。豈不戀我家，夫壻多感恩。前程有日月，勳績在河源。少婦馬前立，請君聽一言。春至草亦生，誰能無別情。殷勤展心素，見新莫忘故。遙望孟門山，殷勤報君子。既爲隨陽雁，勿學西流水。嘗聞生別離，悲莫悲於此。同器不同榮，堂下即千里。與君貧賤交，何異萍上水。託身天使然，同生復同死。
賦得早燕送別 李益 
碧草縵如綫，去來雙[飛燕]。長門未有春，先入班姬殿。梁空繞不息，簷寒窺欲遍。今至隨紅萼，昔還悲素扇。一別與秋鴻，差池詎相見。
秋晚溪中寄懷大理齊司直 李益 
鳳翔屬明代，羽翼文葳蕤。崑崙進琪樹，飛舞下瑤池。振儀自西睠，東夏復分釐。國典唯平法，伊人方在斯。荒嶽寧桁楊肅，芳輝蘭玉滋。明質鶩高景，飄颻服纓綏。天寒清洛苑，秋夕白雲司。況復空巖側，蒼蒼幽桂期。歲寒坐流霰，山川猶別離。浩思憑尊酒，氛氳獨含辭。
溪中月下寄楊子尉封亮 李益 
蘅若奪幽色，銜思恍無悰。宵長霜霧多，歲晏淮海風。團團山中月，三五離夕同。露凝朱弦絕，觴至蘭玉空。清光液流波，盛明難再逢。嘗恐河漢遠，坐窺烟景窮。小人諒處陰，君子樹大功。永願厲高翼，慰我丹桂叢。
春晚賦得餘花落 李益 
留春春竟去，春去花如此。蝶舞遶應稀，鳥驚飛詎已。衰紅辭故萼，繁綠扶彫蕊。自委不勝愁，庭風那更起。
校書郎楊凝往年以古鏡貺別今追贈以詩 李益 
明鏡出匣時，明如雲間月。一別青春鑑，回光照華髪。美人昔自愛，鞶帶手中結。願以三五期，經天無玷缺。
置酒行 李益 
置酒命所歡，憑觴遂爲戚。日往不再來，茲辰坐成昔。百齡非久長，五十將半百。胡爲勞我形，已鬚還復白。西山鸞鶴羣，矯矯煙霧翮。明霞發金丹，陰洞潛水碧。安得凌風羽，崦嵫駐靈魄。無然坐衰老，慙歎東陵柏。
長社竇明府宅夜送王屋道士常究子 李益 
旦隨三鳥去，羽節凌霞光。暮與雙鳧宿，雲車下紫陽。天壇臨月近，洞水出山長。海嶠年年別，丘陵徒自傷。
華山南廟 李益 
陰山臨古道，古廟閉山碧。落日春草中，搴芳薦瑤席。明靈達精意，髣髴如不隔。巖雨神降時，回飆入松栢。常聞坑儒後，此地返秦璧。自古害忠良，神其輔宗祏。
喜邢校書遠至對雨同賦遠晚飯阮返五韻 李益 
雀噪空城陰，木衰羇思遠。已蔽青山望，徒悲白雲晚。別離千里風，雨中同一飯。開徑說逢康，臨觴方接阮。旅宦竟何如，勞飛思自返。
城西竹園送裴佶王達 李益 
葳蕤凌風竹，寂寞離人觴。愴懷非外至，沈鬱自中腸。遠行從此始，別袂重淒霜。
月下喜邢校書至自洛 李益 
天河夜未央，漫漫復蒼蒼。重君遠行至，及此明目光。華星暎衰柳，暗水入寒塘。客心定何似，餘歡方自長。
北至太原 李益 
炎祚昔昏替，皇基此鬱盤。玄命久已集，撫運良乃艱。南阨羊腸險，北走雁門寒。始於一戎定，垂此億世安。唐風本憂思，王業寔艱難。中曆雖橫潰，天紀未可干。聖明所興國，靈嶽固不殫。咄咄薄遊客，斯言殊不刊。
入華山訪隱者經仙人石壇 李益 
三考四嶽下，官曹少休沐。久負青山諾，今還獲所欲。嘗聞玉清洞，金簡受玄籙。夙駕昇天行，雲遊恣霞宿。平明矯輕策，捫石入空曲。仙人古石壇，苔遶青瑤局。陽桂凌煙紫，陰蘿冒水綠。隔世聞丹經，懸泉注明玉。前驚羽人會，白日天居肅。問我將致辭，笑之自相目。竦身雲遂起，仰見雙白鵠。墮其一紙書，文字類鳥足。視之了不識，三返又三復。歸來問方士，舉世莫解讀。何必若蜉蝣，然後爲跼促。鄙哉宦遊子，身志俱降辱。再往不及期，勞歌叩山木。
罷鏡 李益 
手中青銅鏡，照我少年時。衰颯一如此，清光難復持。欲令孤月掩，從遣半心疑。縱使逢人見，猶勝自見悲。
華陰東泉同張處士詣藏律師兼簡縣內同官因寄齊中書 李益 
蒼崖抱寒泉，淪照洞金碧。潛鱗孕明晦，山靈閟幽賾。前峯何其詭，萬變窮日夕。松老風易悲，山秋雲更白。故人邑中吏，五里仙霧隔。美質簡瓊瑤，英聲鏗金石。煩君竟相問，問我此何適。我因贊時理，書寄西飛翮。哲匠熙百工，日月被光澤。大國本多士，荆岑無遺璧。高網彌八紘，皇圖明四闢。羣材既兼暢，顧我在草澤。貴無身外名，賤有區中役。忽忽百齡內，殷殷千慮迫。人生已如寄，在寄復爲客。舊國不得歸，風塵滿阡陌。
答郭黃中孤雲首章見贈 李益 
孤雲生西北，從風東南飄。帝鄉日已遠，蒼梧無還飆。已矣玄鳳歎，嚴霜集靈苕。君其勉我懷，歲暮孰不彫。
合源溪期張計不至 李益 
霜露肅時序，緬然方獨尋。暗溪遲仙侶，寒澗聞松禽。寂歷茲夜永，清明秋序深。微波澹澄夕，煙景含虛林。素志久淪否，幽懷方自吟。
竹溪 李益 
訪竹越雲崖，即林若溪絕。寧知修幹下，漠漠秋苔潔。清光溢空曲，茂色臨幽澈。採摘愧芳鮮，奉君歲暮節。
送諸曁王主簿之任 李益  送别 写景
別愁已萬緒，離曲方三奏。遠宦一辭鄉，南天異風候。秦城歲芳老，越國春山秀。落日望寒濤，公門閉清晝。何用慰相思，裁書寄關右。
罷秩後入華山採茯苓逢道者 李益  华山
委綬來名山，觀奇恣所停。山中若有聞，言此不死庭。遂逢五老人，一謂西嶽靈。或聞樵人語，飛去入昴星。授我出雲路，蒼然凌石屏。視之有文字，乃古黃庭經。左右長松列，動搖風露零。上蟠千年枝，陰虯負青冥。下結九秋霰，流膏爲茯苓。取之砂石間，異若龜鶴形。況聞秦宮女，華髮變已青。有如上帝心，與我千萬齡。始疑有仙骨，鍊魂可永寧。何事逐豪遊，飲啄以羶腥。神物亦自閟，風雷護此扃。欲傳山中寶，回策忽已暝。乃悲世上人，求醒終不醒。
自朔方還與鄭式瞻崔稱鄭子周岑贊同會法雲寺三門避暑 李益 
予本疎放士，朅來非外矯。誤落邊塵中，愛山見山少。始投清涼宇，門值煙岫表。參差互明滅，彩翠竟昏曉。泠泠遠風來，過此羣木杪。英英二三彥，襟曠去煩擾。遊川出潛魚，息陰倦飛鳥。徇物不可窮，唯於此心了。
來從竇車騎行 李益 
束髮逢世屯，懷恩抱明義。讀書良有感，學劒慙非智。遂別魯諸生，來從竇車騎。追兵赴邊急，絡馬黃金轡。出入燕南陲，由來重意氣。自經臯蘭戰，又破樓煩地。西北護三邊，東南留一尉。時過歘如雲，參差不自意。將軍失恩澤，萬事從此異。置酒高臺上，薄暮秋風至。長戟與我歸，歸來同棄置。自酌還自飲，非名又非利。歌出易水寒，琴下雍門淚。出逢平樂舊，言在天階侍。問我從軍苦，自陳少年貴。丈夫交四海，徒論身自致。漢將不封侯，蘇卿勞遠使。今我終此曲，此曲誠不易。貴人難識心，何由知忌諱。
夜發軍中 李益 
邊馬櫪上驚，雄劒匣中鳴。半夜軍書致，匈奴寇六城。中堅分暗陣，太乙起神兵。出沒風雲合，蒼黃豺虎爭。今日邊庭戰，緣賞不緣名。
將赴朔方早發漢武泉 李益 
弭蓋出故關，窮秋首邊路。問我此何爲，平生重一顧。風吹山下草，繫馬河邊樹。奉役良有期，回瞻終未屢。去鄉幸未遠，戎衣今已故。豈惟幽朔寒，念我機中素。去矣勿復言，所酬知音遇。
城傍少年 李益 
長生邊城傍，出身事弓馬。少年有膽氣，獨獵陰山下。偶與匈奴逢，曾擒射鵰者。名懸壯士籍，請君少相假。
游子吟 李益 
女羞夫壻薄，客耻主人賤。遭遇同衆流，低回媿相見。君非青銅鏡，何事空照面。莫以衣上塵，不謂心如練。人生當榮盛，待士勿言倦。君看白日馳，何異弦上箭。
飲馬歌 李益 
百馬飲一泉，一馬爭上游。一馬噴成泥，百馬飲濁流。上有滄浪客，對之空歎息。自顧纓上塵，裴回終日夕。爲問泉上翁，何時見沙石。
蓮塘驛 李益 
五月渡淮水，南行遶山陂。江村遠雞應，竹裏聞繰絲。楚女肌髮美，蓮塘煙露滋。菱花覆碧渚，黃鳥雙飛時。渺渺泝洄遠，憑風託微詞。斜光動流睇，此意難自持。女歌本輕豔，客行多怨思。女蘿蒙幽蔓，擬上青桐枝。
與王楚同登青龍寺上方 李益 
連岡出古寺，流睇移芳讌。鳥沒漢諸陵，草平秦故殿。搖光淺深樹，拂木參差燕。春心斷易迷，遠目傷難徧。壯日各輕年，暮年方自見。
登夏州城觀送行人賦得六州胡兒歌 李益 
六州胡兒六蕃語，十歲騎羊逐沙鼠。沙頭牧馬孤雁飛，漢軍遊騎貂錦衣。雲中征戍三千里，今日征行何歲歸。無定河邊數株柳，共送行人一杯酒。胡兒起作和蕃歌，齊唱嗚嗚盡垂手。心知舊國西州遠，西向胡天望鄉久。回頭忽作異方聲，一聲回盡征人首。蕃音虜曲一難分，似說邊情向塞雲。故國關山無限路，風沙滿眼堪斷魂。不見天邊青作冢，古來愁殺漢昭君。
從軍夜次六胡北飲馬磨劒石爲祝殤辭 李益 
我行空磧，見沙之磷磷，與草之冪冪。半沒胡兒磨劒石，當時洗劒血成川。至今草與沙皆赤，我因扣石問以言。水流嗚咽幽草根，君寧獨不怪陰燐。吹火熒熒又爲碧，有鳥自稱蜀帝魂。南人伐竹湘山下，交根接葉滿淚痕。請君先問湘江水，然我此恨乃可論。秦亡漢絕三十國，關山戰死知何極。風飄雨灑水自流，此中有冤消不得。爲之彈劒作哀吟，風沙四起雲沈沈。滿營戰馬嘶欲盡，畢昴不見胡天陰。東征曾弔長平苦，往往睛明獨風雨。年移代去感精魂，空山月暗聞鼙鼓。秦坑趙卒四十萬，未若格鬬傷戎虜。聖君破胡爲六州，六州又盡爲胡丘。韓公三城斷胡路，漢甲百萬屯邊秋。乃分司空授朔土，擁以玉節臨諸侯。漢爲一雪萬世讐，我今抽刀勒劒石，告爾萬世爲唐休。又聞招魂有美酒，爲我澆酒祝東流。殤爲魂兮，可以歸還故鄉些。沙場地無人兮，爾獨不可以久留。
登天壇夜見海 李益 
朝遊碧峯三十六，夜上天壇月邊宿。仙人攜我搴玉英，壇上夜半東方明。僊鐘撞撞近海日，海中離離三山出。霞梯赤城遙可分，霓旌絳節倚彤雲。八鸞五鳳紛在御，王母欲上朝元君。羣仙指此爲我說，幾見塵飛滄海竭。竦身別我期丹宮，空山處處遺清風。九州下視杳未旦，一半浮生皆夢中。始知武皇求不死，去逐瀛洲羨門子。
大禮畢皇帝御丹鳳門改元建中大赦 李益 
大明曈曈天地分，六龍負日升天門。鳳凰飛來銜帝籙，言我萬代金皇孫。靈雞鼓舞承天赦，高翔百尺垂朱幡。宸居穆清受天曆，建中甲子合上元。昊穹景命即已至，王事乃可酬乾坤。升中告成答玄貺，泥金檢玉昭鴻恩。云亭之事略可記，七十二君寧獨尊。小臣欲上封禪表，久而未就歸文園。
輕薄篇 李益 
豪不必馳千騎，雄不在垂雙鞬。天生俊氣自相逐，出與鵰鶚同飛翻。朝行九衢不得意，下鞭走馬城西原。忽聞燕雁一聲去，回鞍挾彈平陵園。歸來青樓曲未半，美人玉色當金尊。淮陰少年不相下，酒酣半笑倚市門。安知我有不平色，白日欲落紅塵昏。死生容易如反掌，得意失意由一言。少年但飲莫相問，此中報讐亦報恩。
野田行 李益 
日沒出古城，野田何茫茫。寒狐嘯青冢，鬼火燒白楊。昔人未爲泉下客，行到此中曾斷腸。
古別離 李益 
雙劒欲別風淒然，雌沈水底雄上天。江回漢轉兩不見，雲交雨合知何年。古來萬事皆由命，何用臨岐苦涕漣。
效古促促曲爲河上思婦作 李益  黄河
促促何促促，黃河九回曲。嫁與棹船郎，空牀將影宿。不道君心不如石，那教妾貌長如玉。
漢宮少年行 李益 
君不見上宮警夜營八屯，鼕鼕街鼓朝朱軒。玉堦霜仗擁未合，少年排入銅龍門。暗聞弦管九天上，宮漏沈沈清吹繁。平明走馬絕馳道，呼鷹挾彈通繚垣。玉籠金鎖養黃口，探雛取卵伴王孫。分曹陸博快一擲，迎歡先意笑語喧。巧爲柔媚學優孟，儒衣嬉戲冠沐猿。晚來香街經柳市，行過倡舍宿桃根。相逢杯酒一言失，迴朱點白聞至尊。金張許史伺顏色，王侯將相莫敢論。豈知人事無定勢，朝歡暮戚如掌翻。椒房寵移子愛奪，一夕秋風生戾園。徒用黃金將買賦，寧知白玉暗成痕。持杯收水水已覆，徙薪避火火更燔。欲求四老張丞相，南山如天不可上。
竹窗聞風寄苗發司空曙 李益  思念 风 写风
微風驚暮坐，臨牖思悠哉。開門復動竹，疑是故人來。時滴枝上露，稍沾堦下苔。何當一入幌，爲拂綠琴埃。
賦得垣衣 李益 
漠漠復霏霏，爲君垣上衣。昭陽輦下草，應笑此生非。掩藹青春去，蒼茫白露稀。猶勝萍逐水，流浪不相依。
送常曾侍御使西蕃寄題西川 李益 
涼王宮殿盡，蕪沒隴雲西。今日聞君使，雄心逐鼓鼙。行當收漢壘，直可取蒲泥。舊國無由到，煩君下馬題。
送韓將軍還邊 李益 
白馬羽林兒，揚鞭薄暮時。獨將輕騎出，暗與伏兵期。雨雪移軍遠，旌旗上壠遲。聖心戎寄重，未許讓恩私。
晚春臥病喜振上人見訪 李益 
臥牀如舊日，窺戶易傷春。靈壽扶衰力，芭蕉對病身。道心空寂寞，時物自芳新。旦夕誰相訪，唯當攝上人。
春行 李益 
侍臣朝謁罷，戚里自相過。落日青絲騎，春風白紵歌。恩承三殿近，獵向五陵多。歸路南橋望，垂楊拂細波。
洛陽河亭奉酬留守羣公追送 李益 
離亭餞落暉，臘酒減春衣。歲晚煙霞重，川寒雲樹微。戎裝千里至，舊路十年歸。還似汀洲雁，相逢又背飛。
尋紀道士偶會諸叟 李益 
山陰尋道士，暎竹羽衣新。侍坐雙童子，陪遊五老人。水花松下靜，壇草雪中春。見說桃源洞，如今猶避秦。
同蕭鍊師宿太乙廟 李益 
微月空山曙，春祠謁少君。落花壇上拂，流水洞中聞。酒引芝童奠，香餘桂子焚。鶴飛將羽節，遙向赤城分。
送同落第者東歸 李益 
東門有行客，落日滿前山。聖代誰知者，滄洲今獨還。片雲歸海暮，流水背城閑。余亦依嵩潁，松花深閉關。
述懷寄衡州令狐相公 李益 
調元方翼聖，軒蓋忽言東。道以中樞密，心將外理同。白頭生遠浪，丹葉下高楓。江上蕭疎雨，何人對謝公。
喜入蘭陵望紫閣峯呈宣上人 李益 
薙草開三徑，巢林喜一枝。地寬留種竹，泉淺欲開池。紫閣當疎牖，青松入壞籬。從今安僻陋，蕭相是吾師。
喜見外弟又言別 李益  唐诗三百首 离别 五言律诗
十年離亂後，長大一相逢。問姓驚初見，稱名憶舊容。別來滄海事，語罷暮天鐘。明日巴陵道，秋山又幾重。
立春日寧州行營因賦朔風吹飛雪 李益 
邊聲日夜合，朔風驚復來。龍山不可望，千里一裴回。捐扇破誰執，素紈輕欲裁。非時妬桃李，自是舞陽臺。
哭柏巖禪師 李益 
遍與傍人別，臨終盡不愁。影堂誰爲掃，坐塔自看修。白日鐘邊晚，青苔鉢上秋。天涯禪弟子，空到柏巖遊。
赴邠寧留別 李益 
身承漢飛將，束髮即言兵。俠少何相問，從來事不平。黃雲斷朔吹，白雪擁沙城。幸應邊書募，橫戈會取名。
紫騮馬 李益 
爭場看鬬雞，白鼻紫騮嘶。漳水春閨晚，叢臺日向低。歇鞍珠作汗，試劒玉如泥。爲謝紅梁燕，年年妾獨棲。
同崔邠登鸛雀樓 李益 
鸛雀樓西百尺檣，汀洲雲樹共茫茫。漢家簫鼓空流水，魏國山河半夕陽。事去千年猶恨速，愁來一日即爲長。風煙倂起思歸望，遠目非春亦自傷。
奉酬崔員外副使攜琴宿使院見示 李益 
忽聞此夜攜琴宿，遂歎常時塵吏喧。庭木已衰空月亮，城砧自急對霜繁。猶持副節留軍府，未薦高詞直掖垣。誰問南飛長繞樹，官微同在謝公門。
送賈校書東歸寄振上人 李益 
北風吹雁數聲悲，況指前林是別時。秋草不堪頻送遠，白雲何處更相期。山隨匹馬行看暮，路入寒城獨去遲。爲向東州故人道，江淹已擬惠休詩。
過馬嵬二首 一 李益 
路至牆垣問樵者，顧予云是太真宮。太真血染馬蹄盡，朱閣影隨天際空。丹壑不聞歌吹夜，玉堦唯有薜蘿風。世人莫重霓裳曲，曾致干戈是此中。
過馬嵬二首 二 李益 
金甲銀旌盡已回，蒼茫羅袖隔風埃。濃香猶自隨鸞輅，恨魄無由離馬嵬。南內真人悲帳殿，東溟方士問蓬萊。唯留坡畔彎環月，時送殘輝入夜臺。
鹽州過胡兒飲馬泉 李益 
綠楊著水草如煙，舊是胡兒飲馬泉。幾處吹笳明月夜，何人倚劒白雲天。從來凍合關山路，今日分流漢使前。莫遣行人照容鬢，恐驚憔悴入新年。
宿馮翊夜雨贈主人 李益 
危心驚夜雨，起望漫悠悠。氣耿殘燈暗，聲繁高樹秋。涼軒辭夏扇，風幌攬輕裯。思緒蓬初斷，歸期燕暫留。關山藹已失，臉淚逬難收。賴君時一笑，方能解四愁。
春日晉祠同聲會集得疎字韻 李益 
風壤瞻唐本，山祠閱晉餘。水亭開帟幕，巖榭引簪裾。地綠苔猶少，林黃柳尚疎。菱苕生皎鏡，金碧照澄虛。翰苑聲何舊，賓筵醉止初。中州有遼雁，好爲繫邊書。
再赴渭北使府留別 李益 
結髮逐鳴鼙，連兵追谷蠡。山川搜伏虜，鎧甲被重犀。故府旌旗在，新軍羽校齊。報恩身未死，識路馬還嘶。列嶂高烽舉，當營太白低。平戎七尺劒，封檢一丸泥。截海取蒲類，跑泉飲鸊鵜。漢庭中選重，更事五原西。
送歸中丞使新羅冊立弔祭 李益 
東望扶桑日，何年是到時。片帆通雨露，積水隔華夷。浩渺風來遠，虛明鳥去遲。長波靜雲月，孤島宿旌旗。別葉傳秋意，迴潮動客思。滄溟無舊路，何處問前期。
照鏡 李益 
衰鬢朝臨鏡，將看却自疑。慙君明似月，照我白如絲。
書院無曆日以詩代書問路侍御六月大小 李益 
野性迷堯曆，松窗有道經。故人爲柱史，爲我數堦蓂。
聽唱赤白桃李花 李益 
赤白桃李花，先皇在時曲。欲向西宮唱，西宮[宮]樹綠。
江南詞 李益  闺怨 唐诗三百首 乐府
嫁得瞿塘賈，朝朝悞妾期。早知潮有信，嫁與弄潮兒。
贈內兄盧綸 李益 
世故中年別，餘生此會同。却將悲與病，來對朗陵翁。
答竇二曹長留酒還榼 李益 
榼小非由榼，星朗是酒星。解酲元有數，不用嚇劉伶。
觀騎射 李益 
邊頭射鵰將，走馬出中軍。遠見平原上，翻身向暮雲。
幽州賦詩見意時佐劉幕 李益 
征戍在桑乾，年年薊水寒。殷勤驛西路，北去向長安。
金吾子 李益 
繡帳博山鑪，銀鞍馮子都。黃昏莫攀折，驚起欲棲烏。
水宿聞雁 李益 
早雁忽爲雙，驚秋風水窗。夜長人自起，星月滿空江。
度破訥沙二首 一 李益 
眼見風來沙旋移，經年不省草生時。莫言塞北無春到，總有春來何處知。
度破訥沙二首 二 李益 
破訥沙頭雁正飛，鸊鵜泉上戰初歸。平明日出東南地，滿磧寒光生鐵衣。
中橋北送穆質兄弟應制戲贈蕭二策 李益 
洛水橋邊雁影疎，陸機兄弟駐行車。欲陳漢帝登封草，猶待蕭郎寄內書。
九月十日雨中過張伯佳期柳鎮未至以詩招之 李益 
柳吳興近無消息，張長公貧苦寂寥。唯有角巾霑雨至，手持殘菊向西招。
塞下曲 一 李益  黄河 将士 生活 写景 边塞
蕃州部落能結束，朝暮馳獵黃河曲。燕歌未斷塞鴻飛，牧馬羣嘶邊草綠。
塞下曲 二 李益 
秦築長城城已摧，漢武北上單于臺。古來征戰虜不盡，今日還復天兵來。
塞下曲 三 李益  黄河
黃河東流流九折，沙場埋恨何時絕。蔡琰沒去造胡笳，蘇武歸來持漢節。
塞下曲 四 李益 
爲報如今都護雄，匈奴且莫下雲中。請書塞北陰山石，願比燕然車騎功。
夜上西城聽梁州曲二首 一 李益 
行人夜上西城宿，聽唱梁州雙筦逐。此時秋月滿關山，何處關山無此曲。
夜上西城聽梁州曲二首 二 李益 
鴻雁新從北地來，聞聲一半却飛回。金河戍客腸應斷，更在秋風百尺臺。
暖川 李益 
胡風凍合鸊鵜泉，牧馬千羣逐暖川。塞外征行無盡日，年年移帳雪中天。
過馬嵬 李益 
漢將如雲不直言，寇來翻罪綺羅恩。託君休洗蓮花血，留記千年妾淚痕。
牡丹 李益 
紫蕊叢開未到家，却教遊客賞繁華。始知年少求名處，滿眼空中別有花。
邊思 李益  边塞
腰懸錦帶佩吳鉤，走馬曾防玉塞秋。莫笑關西將家子，秪將詩思入涼州。
奉和武相公春曉聞鶯 李益 
蜀道山川心易驚，緣窗殘夢曉聞鶯。分明似寫文君恨，萬怨千愁弦上聲。
從軍北征 李益  战争 思乡 边塞 无奈 悲凉
天山雪後海風寒，橫笛偏吹行路難。磧裏征人三十萬，一時回向月明看。
聽曉角 李益  写景 凄凉 萧瑟 秋天 边塞
邊霜昨夜墮關榆，吹角當城漢月孤。無限塞鴻飛不度，秋風卷入小單于。
宮怨 李益  闺怨
露溼晴花春殿香，月明歌吹在昭陽。似將海水添宮漏，共滴長門一夜長。
暮過回樂烽 李益 
烽火高飛百尺臺，黃昏遙自磧西來。昔時征戰回應樂，今日從軍樂未回。
奉和武相公郊居寓目 李益 
黃扉晚下禁垣鐘，歸坐南闈山萬重。獨有月中高興盡，雪峯明處見寒松。
詣紅樓院尋廣宣不遇留題 李益 
柿葉翻紅霜景秋，碧天如水倚紅樓。隔窗愛竹無人問，遣向鄰房覓戶鉤。
回軍行 李益 
關城榆葉早疎黃，日暮沙雲古戰場。表請回軍掩塵骨，莫教士卒哭龍荒。
春夜聞笛 李益  洞庭湖
寒山吹笛喚春歸，遷客相看淚滿衣。洞庭一夜無窮雁，不待天明盡北飛。
揚州送客 李益 
南行直入鷓鴣羣，萬歲橋邊一送君。聞道望鄉聞不得，梅花暗落嶺頭雲。
統漢峰下 李益  黄河
統漢峰西降戶營，黃河戰骨擁長城。只今已勒燕然石，北地無人空月明。
隋宮燕 李益  吊古伤今 写鸟 鸟
燕語如傷舊國春，宮花一落已成塵。自從一閉風光後，幾度飛來不見人。
上汝州郡樓 李益 
黃昏鼓角似邊州，三十年前上此樓。今日山城對垂淚，傷心不獨爲悲秋。
寫情 李益  失恋 爱情
水紋珍簟思悠悠，千里佳期一夕休。從此無心愛良夜，任他明月下西樓。
夜上受降城聞笛 李益  唐诗三百首 思念 战争 冬天 边塞 七言绝句 月亮
回樂峰前沙似雪，受降城下月如霜。不知何處吹蘆管，一夜征人盡望鄉。
逢歸信偶寄 李益 
無事將心寄柳條，等閑書字滿芭蕉。鄉關若有東流信，遣送揚州近驛橋。
長干行 李益 
憶妾深閨裏，煙塵不曾識。嫁與長干人，沙頭候風色。五月南風興，思君下巴陵。八月西風起，想君發揚子。去來悲如何，見少離別多。湘潭幾日到，妾夢越風波。昨夜狂風度，吹折江頭樹。渺渺暗無邊，行人在何處。好乘浮雲驄，佳期蘭渚東。鴛鴦綠浦上，翡翠錦屏中。自憐十五餘，顏色桃花紅。那作商人婦，愁水復愁風。
和丘員外題湛長史舊居 李益 
昔降英王顧。屏身幽巖曲，靈波結繁笳。爽籟赴鳴玉，運轉春華至。歲來山草綠，青松掩落暉。白雲竟空谷，伊人撫遺歎。惻惻芳又縟，云誰斅美香。分毫寄明牧。
送客歸振武 李益 
駿馬事輕車，軍行萬里沙。胡山通嗢落，漢節繞渾邪。桂滿天西月，蘆吹塞北笳。別離俱報主，路極不爲賒。
府試古鏡 李益 
舊是秦時鏡，今藏古匣中。龍盤初挂月，鳳舞欲生風。石黛曾留殿，朱光適在宮。應祥知道泰，鑑物覺神通。肝膽誠難隱，妍媸信易窮。幸居君子室，長願免塵蒙。
贈宣大師 李益 
一國沙彌獨解詩，人人道勝惠林師。先皇詔下徵還日，今上龍飛入內時。看月憶來松寺宿，尋花思作杏溪期。因論佛地求心地，秪說常吟是住持。
宿石邑山中 李益  写山 写景 描写山
浮雲不共此山齊，山靄蒼蒼望轉迷。曉月暫飛高樹裏，秋河隔在數峯西。
途中寄李二 李益 
楊柳含煙灞岸春，年年攀折爲行人。好風若借低枝便，莫遣青絲掃路塵。
寄許鍊師 李益 
掃石焚香禮碧空，露華偏溼蕊珠宮。如何說得天壇上，萬里無雲月在中。
塞下曲 李益  写人 边塞 壮志
伏波惟願裹尸還，定遠何須生入關。莫遣隻輪歸海窟，仍留一箭射天山。
上黃堆烽 李益 
心期紫閣山中月，身過黃堆烽上雲。年髮已從書劒老，戎衣更逐霍將軍。
句 李益 
閑庭草色能留馬，當路楊花不避人。
古別離二首 一 李端  洞庭湖
水國葉黃時，洞庭霜落夜。行舟聞商估，宿在楓林下。此地送君還，茫茫似夢間。後期知幾日，前路轉多山。巫峽通湘浦，迢迢隔雲雨。天晴見海檣，月落聞津鼓。人老自多愁，水深難急流。清宵歌一曲，白首對汀洲。
古別離二首 二 李端  洞庭湖
與君桂陽別，令君岳陽待。後事忽差池，前期日空在。木落雁嗷嗷，洞庭波浪高。遠山雲似蓋，極浦樹如毫。朝發能幾里，暮來風又起。如何兩處愁，皆在孤舟裏。昨夜天月明，長川寒且清。菊花開欲盡，薺菜泊來生。下江帆勢速，五兩遙相逐。欲問去時人，知投何處宿。空令猿嘯時泣對湘簟竹。
折楊柳 李端 
東城攀柳葉，柳葉低着草。少壯莫輕年，輕年有衰老。柳發遍川岡，登高堪斷腸。雨煙輕漠漠，何樹近君鄉。贈君折楊柳，顏色豈能久。上客莫沾巾，佳人正回首。新柳送君行，古柳傷君情。突兀臨荒渡，婆娑出舊營。隋家兩岸盡，陶宅五株榮。日暮偏愁望，春山有鳥聲。
歸山招王逵 李端 
日長原野靜，杖策步幽巘。雉雊麥苗陰，蝶飛溪草晚。我生好閒放，此去殊未返。自是君不來，非關故山遠。
過谷口元贊善所居 李端 
入谷訪君來，秋泉已堪涉。林間人獨坐，月下山相接。重露濕蒼苔，明燈照黃葉。故交一不見，素髮何稠疊。
旅次岐山得山友書却寄鳳翔張尹 李端 
本與戴徵君，同師竹上坐。偶爲名利引，久廢論真果。昨日山信迴，寄書來責我。
九日贈司空文明 李端 
我有惆悵詞，待君醉時說。長來逢九日，難與菊花別。摘却正開花，暫言花未發。
送吉中孚拜官歸楚州 李端 
才子神骨清，虛竦眉眼明。貌應同衞玠，鬢且異潘生。初戴莓苔幘，來過丞相宅。滿堂歸道師，衆口宗詩伯。須臾里巷傳，天子亦知賢。出詔升高士，馳聲在少年。自爲才哲愛，日與侯王會。匡主一言中，榮親千里外。更聞仙士友，往往東回首。驅石不成羊，指丹空斃狗。孤帆淮上歸，商估夜相依。海霧寒將盡，天星曉欲稀。潮頭來始歇，浦口喧爭發。鄉樹尚和雲，鄰船猶帶月。到洞必傷情，巡房見舊名。醮疎壇路澀，汲少井欄傾。別我長安道，前期共須老。方隨水向山，肯惜花辭島。悵望執君衣，今朝風景好。
荆州泊 李端 
南樓西下時，月裏聞來棹。桂水舳艫迴，荆州津濟鬧。移帷望星漢，引帶思容貌。今夜一江人，唯應妾身覺。
春遊樂 李端 
遊童蘇合彈，倡女蒲葵扇。初日映城時，相思忽相見。褰裳蹋路草，理鬢回花面。薄暮不同歸，留情此芳甸。
千里思 李端 
涼州風月美，遙望居延路。汎汎下天雲，青青緣塞樹。燕山蘇武上，海島田橫住。更是草生時，行人出門去。
白鷺詠 李端 
迥起來應近，高飛去自遙。映林同落雪，拂水狀飜潮。猶有幽人興，相逢到碧霄。
冬夜與故友聚送吉校書 李端 
途窮別則怨，何必天涯去。共作出門人，不見歸鄉路。殷勤執杯酒，悵望送親故。月色入閒軒，風聲落高樹。雲霄望且遠，齒髮行應暮。九日泣黃花，三秋悲白露。君行過洛陽，莫向青山度。
送從叔赴洪州 李端 
榮家兼佐幕，叔父似還鄉。王粲名雖重，郄超髯未長。鳴橈過夏口，斂笏見潯陽。後夜相思處，中庭月一方。
送路司諫侍從叔赴洪州 李端 
郄超本絕倫，得意在芳春。勳業耿家盛，風流荀氏均。聲名金作賦，白皙玉爲身。斂笏辭天子，乘龜從丈人。度關行且獵，鞍馬何躞蹀。猿嘯暮應愁，湖流春好涉。潯陽水分送，于越山相接。梅雨細如絲，蒲帆輕似葉。逢風燕不定，值石波先疊。樓見遠公廬，船經徐穉業。邑人多秉筆，州吏亦負笈。村女解收魚，津童能用檝。唯我有荆扉，無成未得歸。見君兄弟出，今日自霑衣。
病後遊青龍寺 李端 
病來形貌穢，齋沫入東林。境靜聞神遠，身羸向道深。芭蕉高自折，荷葉大先沈。
夜尋司空文明逢深上人因寄晉侍御 李端 
鶴裘筇竹杖，語笑過林中。正是月明夜，陶家見遠公。自嫌山客務，不與漢官同。
長安書事寄薛戴 李端 
朔雁去成行，哀蟬響如昨。時芳一憔悴，暮序何蕭索。笑語且無聊，逢迎多約略。三山不可見，百歲空揮霍。故事盡爲愁，新知無復樂。夫君又離別，而我加寂寞。惠遠縱相尋，陶潛祗獨酌。主人恩則厚，客子才自薄。委曲見提攜，因循成蹇剝。論邊書未上，招隱詩還作。貴者已朝餐，豈能敦宿諾。飛禽雖失樹，流水長思壑。千里寄瓊枝，夢寐青山郭。
鮮于少府宅看花 李端 
謝家能植藥，萬簇相縈倚。爛熳綠苔前，嬋娟青草裏。垂欄復照戶，映竹仍臨水。驟雨發芳香，迴風舒錦綺。孤光雜新故，衆色更重累。散碧出疎莖，分黃成細蘂。遊蜂高更下，驚蝶坐還起。玉貌對應慙，霞標方不似。春陰憐弱蔓，夏日同短晷。迴落報榮衰，交關鬬紅紫。花時苟未賞，老至誰能止。上客屢移牀，幽僧勞憑几。初合雖薄劣，却得陪君子。敢問賢主人，何如種桃李。
慈恩寺懷舊 李端 
去者不可憶，舊遊相見時。凌霄徒更發，非是看花期。倚玉交文友，登龍年月久。東閣許聯牀，西郊亦攜手。彼蒼何暖昧，薄劣翻居後。重入遠師谿，誰嘗陶令酒。伊昔會禪宮，容輝在眼中。籃輿來問道，玉柄解談空。孔席亡顏子，僧堂失謝公。遺文一書壁，新竹再移叢。始聚終成散，朝歡暮不同。春霞方照日，夜燭忽迎風。蟻鬬聲猶在，鴞災道已窮。問天應默默，歸宅太匆匆。淒其履還路，莽蒼雲林暮。九陌似無人，五陵空有霧。緬懷山陽笛，永恨平原賦。錯莫過門欄，分明識行路。上智本全真，郄公況重臣。唯應撫靈運，暫是憶嘉賓。存信松猶小，緘哀草尚新。鯉庭埋玉樹，那忍見門人。
贈薛戴 李端 
曉霧忽爲霜，寒蟬還罷響。行人在長道，日暮多歸想。射策本何功，名登絳帳中。遂矜丘室重，不料阮途窮。交結慙時輩，龍鍾似老翁。機非鄙夫正，懶是平生性。欹枕鴻雁高，閉關花藥盛。廚煙當雨絕，階竹連窗暝。欲賦苦饑行，無如消渴病。舊業歷胡塵，荒原少四鄰。田園空有處，兄弟未成人。毛義心長苦，袁安家轉貧。今呈胸臆事，當爲淚沾巾。
東門送客 李端 
綠楊新草路，白髮故鄉人。既壯還應老，遊梁復滯秦。逢花莫漫折，能有幾多春。
送韓紳卿 李端 
春雨昨開花，秋霜忽霑草。榮枯催日夕，去住皆須老。君望漢家原，高墳漸成道。
襄陽曲 李端 
襄陽堤路長，草碧柳枝黃。誰家女兒臨夜妝，紅羅帳裏有燈光。雀釵翠羽動明璫，欲出不出脂粉香。同居女伴正衣裳，中庭寒月白如霜。賈生十八稱才子，空得門前一斷腸。
胡騰兒 李端 
胡騰身是涼州兒，肌膚如玉鼻如錐。桐布輕衫前後卷，葡萄長帶一邊垂。帳前跪作本音語，拾襟攪袖爲君舞。安西舊牧收淚看，洛下詞人抄曲與。揚眉動目踏花氈，紅汗交流珠帽偏。醉却東傾又西倒，雙靴柔弱滿燈前。環行急蹴皆應節，反手叉腰如却月。絲桐忽奏一曲終，嗚嗚畫角城頭發。胡騰兒，胡騰兒，故鄉路斷知不知。
贈康洽 李端 
黃鬚康兄酒泉客，平生出入王侯宅。今朝醉臥又明朝，忽憶故鄉頭已白。流年恍惚瞻西日，陳事蒼茫指南陌。聲名恆壓鮑參軍，班位不過揚執戟。邇來七十遂無機，空是咸陽一布衣。後輩輕肥賤衰朽，五侯門館許因依。自言萬物有移改，始信桑田變成海。同時獻賦人皆盡，共壁題詩君獨在。步出東城風景和，青山滿眼少年多。漢家尚壯今則老，髮短心長知奈何。華堂舉杯白日晚，龍鍾相見誰能免。君今已反我正來，朱顏宜笑能幾回。借問朦朧花樹下，誰家畚插築高臺。
瘦馬行 李端 
城傍牧馬驅未過，一馬徘徊起還臥。眼中有淚皮有瘡，骨毛焦瘦令人傷。朝朝放在兒童手，誰覺舉頭看故鄉。往時漢地相馳逐，如雨如風過平陸。豈意今朝驅不前，蚊蚋滿身泥上腹。路人識是名馬兒，疇昔三軍不得騎。玉勒金鞍既已遠，追奔獲獸有誰知。終身櫪上食君草，遂與駑駘一時老。儻借長鳴隴上風，猶期一戰安西道。
雜歌呈鄭錫司空文明 李端 
昨宵夢到亡何鄉，忽見一人山之陽。高冠長劍立石堂，鬢眉颯爽瞳子方。胡麻作飯瓊作漿，素書一帙在柏牀。啖我還丹拍我背，令我延年在人代。乃書數字與我持，小兒歸去須讀之。覺來知是虛無事，山中雪平雲覆地。東嶺啼猿三四聲，卷簾一望心堪碎。蓬萊有梯不可躡，向海回頭淚盈睫。且聞童子是蒼蠅，誰謂莊生異蝴蝶。學仙去來辭故人，長安道路多風塵。
雜歌 李端 
漢水至清泥則濁，松枝至堅蘿則弱。十三女兒事他家，顏色如花終索寞。蘭生當門燕巢幙，蘭芽未吐燕泥落。爲姑偏忌諸嫂良，作婦翻嫌壻家惡。人生照鏡須自知，無鹽何用妬西施。秦庭野鹿忽爲馬，巧僞亂真君試思。伯奇掇蜂賢父逐，曾參殺人慈母疑。酒沽千日人不醉，琴弄一弦心已悲。常聞善交無爾汝，讒口甚甘良藥苦。山雞錦翼豈鳳凰，隴鳥人言止鸚鵡。向栩非才徒隱竈，田文有命那關戶。犀燭江行見鬼神，木人登席呈歌舞。樂生東去終居趙，陽虎北轅飜適楚。世間反覆不易陳，緘此貽君淚如雨。
烏栖曲 李端 
白馬逐朱車，黃昏入狹斜。狹斜柳樹烏爭宿，爭枝未得飛上屋。東房少婦壻從軍，每聽烏啼知夜分。
送客東歸 李端 
昨夜東風吹盡雪，兩京路上梅花發。行人相見便東西，日暮溪頭飲馬別。把君衫袖望垂楊，兩行淚下思故鄉。
王敬伯歌 李端 
妾本舟中女，聞君江上琴。君初感妾意，妾亦感君心。遂出合歡被，同爲交頸禽。傳杯唯畏淺，接膝猶嫌遠。侍婢奏箜篌，女郎歌宛轉。宛轉怨如何，中庭霜漸多。霜多葉可惜，昨日非今夕。徒結萬重歡，終成一宵客。王敬伯，綠水青山從此隔。
荆門歌送兄赴夔州 李端 
余兄佐郡經西楚，餞行因賦荆門雨。𩆵𩆵燮燮聲漸繁，浦裏人家收市喧。重陰大點過欲盡，碎浪柔文相與飜。雲間悵望荆衡路，萬里青山一時暮。琵琶寺裏響空廊，熨斗陂前濕荒戍。沙尾長檣發漸稀，竹竿草屩涉流歸。夷陵已遠半成燒，漢上游倡始濯衣。船門相對多商估，葛服龍鍾篷下語。自是湘州石燕飛，那關齊地商羊舞。曾爲江客念江行，腸斷秋荷雨打聲。摩天古木不可見，住岳高僧空得名。今朝拜首臨欲別，遙憶荆門雨中發。
妾薄命 李端  闺怨
憶妾初嫁君，花鬟如綠雲。迴燈入綺帳，轉面脫羅裙。折步教人學，偷香與客熏。容顏南國重，名字北方聞。一從失恩意，轉覺身顦顇。對鏡不梳頭，倚窗空落淚。新人莫恃新，秋至會無春。從來閉在長門者，必是宮中第一人。
關山月 李端 
露濕月蒼蒼，關頭榆葉黃。迴輪照海遠，分彩上樓長。水凍頻移幕，兵疲數望鄉。只應城影外，萬里共胡霜。
度關山 李端 
雁塞日初晴，狐關雪復平。危樓緣廣漠，古竇傍長城。拂劍金星出，彎弧玉羽鳴。誰知係虜者，賈誼是書生。
巫山高 李端 
巫山十二峯，皆在碧虛中。迴合雲藏月，霏微雨帶風。猿聲寒過澗，樹色暮連空。愁向高唐望，清秋見楚宮。
雨雪曲 李端 
天山一丈雪，雜雨夜霏霏。濕馬胡歌亂，經烽漢火微。丁零蘇武別，疎勒范羌歸。若看關頭下，長榆葉定稀。
春遊樂 李端 
柘彈連錢馬，銀鉤妥墮鬟。摘桑春陌上，踏草夕陽間。意合辭先露，心誠貌却閒。明朝若相憶，雲雨出巫山。
山下泉 李端 
碧水暎丹霞，濺濺度淺沙。暗通山下草，流出洞中花。淨色和雲落，喧聲遶石斜。明朝更尋去，應到阮郎家。
送客赴洪州 李端  洞庭湖 送别
草色隨驄馬，悠悠共出秦。水傳雲夢曉，山接洞庭春。帆影連三峽，猿聲在四鄰。青門一分手，難見杜陵人。
與鄭錫遊春 李端 
東門垂柳長，迴首獨心傷。日煖臨芳草，天晴憶故鄉。暎花鸎上下，過水蝶飛揚。借問同行客，今朝淚幾行。
送友人 李端  洞庭湖
聞說湘川路，年年古木多。猿啼巫峽夜，月照洞庭波。窮海人還去，孤城雁與過。青山不同賞，來往自蹉跎。
題從叔沆林園 李端 
阮宅閒園暮，窗中見樹陰。樵歌依遠草，僧語過長林。鳥哢花間曲，人彈竹裏琴。自嫌身未老，已有住山心。
雨後遊輞川 李端 
驟雨歸山盡，頹陽入輞川。看虹登晚墅，踏石過春泉。紫葛藏仙井，黃花出野田。自知無路去，迴步就人煙。
同皇甫侍御題惟一上人房 李端 
焚香居一室，盡日見空林。得道輕年暮，安禪愛夜深。東西皆是夢，存沒豈關心。唯羨諸童子，持經在竹陰。
同苗員外宿薦福寺僧舍 李端 
潘安秋興動，涼夜宿僧房。倚杖雲離月，垂簾竹有霜。迴風生遠逕，落葉颯長廊。一與交親會，空貽別後傷。
送客往湘江 李端 
識君年已老，孤棹向瀟湘。素髮臨高鏡，清晨入遠鄉。三山分夏口，五兩映涔陽。更逐巴東客，南行淚幾行。
送友人遊蜀 李端 
嘉陵天氣好，百里見雙流。帆影緣巴字，鐘聲出漢州。綠原春草晚，青木暮猿愁。本是風流地，遊人易白頭。
送友人遊江東 李端 
江上花開盡，南行見杪春。鳥聲悲古木，雲影入通津。返景斜連草，迴潮暗動蘋。謝公今在郡，應喜得詩人。
送樂平苗明府得家字 李端 
本自求彭澤，誰云道里賒。山從石壁斷，江向弋陽斜。暮色隨楓樹，陰雲暗荻花。諸侯舊調鼎，應重宰臣家。
過宋州 李端 
睢陽陷虜日，外絕救兵來。世亂忠臣死，時清明主哀。荒郊春草徧，故壘野花開。欲爲將軍哭，東流水不迴。
江上逢司空曙 李端 
共爾髫年故，相逢萬里餘。新春兩行淚，故國一封書。夏口帆初落，涔陽雁正疎。唯當執杯酒，暫食漢江魚。
逢王泌自東京至 李端 
逢君自鄉至，雪涕問田園。幾處生喬木，誰家在舊村。山峰橫二室，水色映千門。愁見游從處，如今花正繁。
宿興善寺後堂池 李端 
草堂高樹下，月向後池生。野客如僧靜，新荷共水平。錦鱗沉不食，繡羽亂相鳴。即事思江海，誰能萬里行。
贈衡岳隱禪師 李端 
舊住衡州寺，隨緣偶北來。夜禪山雪下，朝汲竹門開。半偈傳初盡，羣生意未迴。唯當與樵者，杖錫入天台。
雲陽觀寄袁稠 李端 
花洞晚陰陰，仙壇隔杏林。漱泉春谷冷，擣藥夜窗深。石上開仙酌，松間對玉琴。戴家溪北住，雪後去相尋。
晚遊東田寄司空曙 李端 
暮來思遠客，獨立在東田。片雨無妨景，殘虹不映天。別愁逢夏果，歸興入秋蟬。莫作隳官意，陶潛未必賢。
題崔端公園林 李端 
上士愛清輝，開門向翠微。抱琴看鶴去，枕石待雲歸。野坐苔生席，高眠竹挂衣。舊山東望遠，惆悵暮花飛。
早春雪夜寄盧綸兼呈秘書元丞 李端 
聞君隨謝朓，春夜宿前川。看竹雲垂地，尋僧月滿田。熊寒方入樹，魚樂稍離船。獨夜羇愁客，惟知惜故年。
元丞宅送胡濬及第東歸覲省 李端 
登龍兼折桂，歸去當高車。舊楚楓猶在，前隋柳已疎。月中逢海客，浪裏得鄉書。見說江邊住，知君不厭魚。
送魏廣下第歸揚州寧親 李端 
遊宦今空返，浮淮一雁秋。白雲陰澤國，青草遶揚州。調膳過花下，張筵到水頭。昆山仍有玉，歲晏莫淹留。
歸山與酒徒別 李端 
野客本無事，此來非有求。煩君徵樂餞，未免憶山愁。紅燭侵明月，青娥促白頭。童心久已盡，豈爲豔歌留。
韋員外東齋看花 李端 
入花凡幾步，此樹獨相留。發豔紅枝合，垂煙綠水幽。倂開偏覺好，未落已成愁。一到芳菲下，空招兩鬢秋。
邊頭作 李端 
邠郊泉脉動，落日上城樓。羊馬水草足，羌胡帳幕稠。射鵰過海岸，傳箭怯邊州。何事歸朝將，今年又拜侯。
宿深上人院聽遠泉 李端 
泉聲宜遠聽，入夜對支公。斷續來方盡，潺湲咽又通。何年出石下，幾里在山中。君問窮源處，禪心與此同。
茂陵村行贈何兆 李端 
春天黃鳥囀，野逕白雲閒。解帶依芳草，支頤想故山。人行九州路，樹老五陵間。誰道臨邛遠，相如自憶還。
送友人還洛 李端 
去國渡關河，蟬鳴古樹多。平原正超忽，行子復蹉跎。去事不可想，舊遊難再過。何當嵩岳下，相見在煙蘿。
送戴徵士還山 李端 
柔桑錦臆雉，相送到煙霞。獨隱空山裏，閒門幾樹花。草生楊柳岸，鳥囀竹林家。不是謀生拙，無爲末路賒。
旅舍對雪贈考功王員外 李端 
楊花驚滿路，麵市忽狂風。驟下搖蘭葉，輕飛集竹叢。欲將瓊樹比，不共玉人同。獨望徽之棹，青山在雪中。
送丁少府往唐上 李端 
因君灞陵別，故國一迴看。共食田文飯，先之梅福官。江風轉日暮，山月滿潮寒。不得同舟望，淹留歲月闌。
送郭補闕歸江陽 李端 
東門春尚淺，楊柳未成陰。雁影愁斜日，鸎聲怨故林。隋宮江上遠，梁苑雪中深。獨有懷歸客，難爲欲別心。
宿山寺思歸 李端 
僧房秋雨歇，愁臥夜更深。欹枕聞鴻雁，迴燈見竹林。歸螢入草盡，落月映窗沉。拭淚無人覺，長謠向壁陰。
送客赴江陵寄郢州郎士元 李端 
露下晚蟬愁，詩人舊怨秋。沅湘莫留滯，宛洛好遨遊。飲馬逢黃菊，離家值白頭。竟陵明月夜，爲上庾公樓。
秋日憶暕上人 李端 
一從持鉢別，更未到人間。好靜居貧寺，遺名棄近山。雨前縫百衲，葉下閉重關。若便潯陽去，須將舊客還。
送丘丹歸江東 李端 
故山霜落久，才子憶荆扉。旅舍尋人別，秋風逐雁歸。夢愁楓葉盡，醉惜菊花稀。肯學求名者，經年未拂衣。
送楊臯擢第歸江東 李端 
隋堤望楚國，江上一歸人。綠氣千檣暮，青風萬里春。試才初得桂，泊渚肯傷蘋。拜手終悽愴，恭承中外親。
題鄭少府林園 李端 
謝家今日晚，詞客願抽毫。櫪馬方迴影，池鵝正理毛。竹筒傳水遠，麈尾坐僧高。獨有宗雷賤，過君著敝袍。
送吉中孚拜官歸業 李端 
南入華陽洞，無人古樹寒。吟詩開舊帙，帶綬上荒壇。因病求歸易，霑恩更隱難。孟宗應獻鮓，家近守漁官。
送楊少府赴陽翟 李端 
冠帶仁兄後，光輝壽母前。陸雲還入洛，潘岳更張筵。井邑嵩山對，園林潁水連。東人欲相送，旅舍已潸然。
慈恩寺暕上人房招耿拾遺 李端 
悠然對惠遠，共結故山期。汲井樹陰下，閉門亭午時。地閒花落厚，石淺水流遲。願與神仙客，同來事本師。
宿雲際寺贈深上人 李端 
暫別青藍寺，今來髮欲斑。獨眠孤燭下，風雨在前山。壞宅終須去，空門不易還。支公有方便，一願啓玄關。
送從兄赴洪州別駕兄善琴 李端 
援琴兼愛竹，遙夜在湘沅。鶴舞月將下，烏啼霜正繁。亂流喧橘岸，飛雪暗荆門。佐郡無辭屈，其如相府恩。
山中期張芬不至 李端 
石堤春草碧，雙燕向西飛。悵望雲天暮，佳人何處歸。藥欄蟲網遍，苔井水痕稀。誰道嵇康嬾，山中自掩扉。
寄暢當 李端 
麥秀草芊芊，幽人好晝眠。雲霞生嶺上，猿鳥下牀前。顏子方敦行，支郎久住禪。中林輕暫別，約略已經年。
送義興元少府 李端 
逢君惠連第，初命[便]光輝。已得羣公祖，終妨太傅譏。路長人反顧，草斷燕迴飛。本是江南客，還同衣錦歸。
臥病別鄭錫 李端 
病來喜無事，多臥竹林間。此日一相見，明朝還掩關。幽人愛芳草，志士惜頹顏。歲[晏]不我棄，期君在故山。
書志贈暢當 李端 
少喜神仙術，未去已蹉跎。壯志一爲累，浮生事漸多。衰顏不相識，歲暮定相過。請問宗居士，君其奈老何。
送諸曁裴少府 李端 
山公訪嵇紹，趙武見韓侯。事去恩猶在，名成淚却流。一官同北去，千里赴南州。才子清風後，無貽相府憂。
送耿拾遺湋使江南括圖書 李端 
驅傳草連天，回風滿樹蟬。將過夫子宅，前問孝廉船。漢使收三篋，周詩採百篇。別來將有淚，不是怨流年。
送王少府遊河南 李端 
馬卿方失意，東去謁諸侯。過宋人應少，遊梁客獨愁。鳥翻千室暮，蟬急兩河秋。僕本無媒者，因君淚亦流。
送別駕赴晉陵即舍人叔之兄 李端 
諸宗稱叔父，從子亦光輝。謝脁中書直，王祥別乘歸。江帆衝雨上，海樹隔潮微。南阮貧無酒，唯將淚濕衣。
臥病寄閻寀 李端 
病中貪好景，強步出幽居。紫葛垂山徑，黃花遶野渠。荒林飛老鶴，敗堰過遊魚。縱憶同年友，無人可寄書。
曉發瓜州 李端 
曉發悲行客，停橈獨未前。寒江半有月，野戍漸無煙。棹唱臨高岸，鴻嘶發遠田。誰知避徒御，對酒一潸然。
江上喜逢司空文明 李端 
秦人江上見，握手淚沾巾。落日見秋草，暮年逢故人。非夫長作客，多病淺謀身。臺閣舊親友，誰曾見苦辛。
同苗發慈恩寺避暑 李端 
追涼尋寶剎，畏日望璇題。臥草同鴛侶，臨池似虎溪。樹閒人跡外，山晚鳥行西。若問無心法，蓮花隔淤泥。
送潘述宏詞下第歸江外 李端  长江
唱高人不和，此去淚難收。上國經年住，長江滿目流。弈棊知勝偶，射策請焚舟。應是田囗囗，玄成許爾遊。
送張少府赴夏縣 李端  黄河
雖爲州縣職，還欲抱琴過。樹古聞風早，山枯見雪多。雞聲連絳市，馬色傍黃河。太守新臨郡，還逢五袴歌。
送何兆下第還蜀 李端 
重江不可涉，孤客莫晨裝。高木莎城小，殘星棧道長。褭猿楓子落，過雨荔枝香。勸爾成都住，文翁有草堂。
送友人宰湘陰 李端 
從宦舟行遠，浮湘又入閩。蒹葭無朔雁，檉栝有蠻神。傳吏閒調象，山精暗訟人。唯須千樹橘，暫救李衡貧。
送元晟歸江東舊居 李端 
澤國舟車接，關門雨雪乖。春天行故楚，夜月下清淮。講易居山寺，論詩到郡齋。蔣家人暫別，三路草連堦。
送黎少府赴陽翟 李端 
詩禮稱才子，神仙是丈人。玉山那惜醉，金谷已無春。白馬如風疾，青袍奪草新。不嫌鳴吠客，願用百年身。
送夏侯審遊蜀 李端 
西望煙綿樹，愁君上蜀時。同林息商客，隔棧見罛師。石滑羊腸險，山空杜宇悲。琴心正幽怨，莫奏鳳凰詩。
送宋校書赴宣州幕 李端 
浮舟壓芳草，容裔逐江春。遠避看書吏，行當入幕賓。夜潮衝老樹，曉雨破輕蘋。鴛鷺多傷別，欒家德在人。
送趙給事姪尉丹陽 李端 
太傅憐羣從，門人亦賤回。入官先愛子，賜酒許同杯。淮海春多雨，蒹葭夜有雷。遙知拜慶後，梅尉稱仙才。
宿瓜洲寄柳中庸 李端 
懷人同不寐，清夜起論文。月魄正出海，雁行斜上雲。寒潮來灩灩，秋葉下紛紛。便送江東去，徘徊祗待君。
夜宴虢縣張明府宅逢宇文評事 李端 
虢田留古宅，入夜足秋風。月影來窗裏，燈光落水中。徵詩逢謝客，飲酒得陶公。更愛疎籬下，繁霜濕菊叢。
冬夜集張尹後閣 李端 
乘龜兼戴豸，白面映朱衣。安石還須起，泉明不得歸。譍門常吏在，登席舊寮稀。遠客長先醉，那知亞相威。
將之澤潞留別王郎中 李端 
弱年知己少，前路主人稀。貧病期相惜，艱難又憶歸。事成應未卜，身賤又無機。幸到龍門下，須因羽翼飛。
晚次巴陵 李端 
雪後柳條新，巴陵城下人。烹魚邀水客，載酒奠山神。雲去低斑竹，波迴動白蘋。不堪逢楚老，日暮正江春。
送荀道士歸廬山 李端  庐山
先生歸有處，欲別笑無言。綠水到山口，青林連洞門。月明尋石路，雲霽望花源。早晚還乘鶴，悲歌向故園。
送張淑歸覲叔父 李端 
日慘長亭暮，天高大澤閒。風中聞草木，雪裏見江山。馬向塞雲去，人隨古道還。阮家今夜樂，應在竹林間。
送袁稠游江南 李端 
江南衰草遍，十里見長亭。客去逢搖落，鴻飛入杳冥。空城寒雨細，深院曉燈青。欲去行人起，徘徊恨酒醒。
送夏中丞赴寧國任 李端  长江
楚縣入青楓，長江一派通。板橋尋謝客，古邑事陶公。片雨收山外，連雲上漢東。陸機猶滯洛，念子望南鴻。
送衞雄下第歸同州 李端 
不才先上第，詞客却空還。邊地行人少，平蕪盡日閒。一蟬陂樹裏，衆火隴雲間。羨汝歸茅屋，書窗見遠山。
題山中別業 李端 
舊宅在山中，閒門與寺通。往來黃葉路，交結白頭翁。晚笋難成竹，秋花不滿叢。生涯祗麤糲，吾豈諱言窮。
送新城戴叔倫明府 李端 
遙想隋堤路，春天楚國情。白雲當海斷，青草隔淮生。雁起斜還直，潮回遠復平。萊蕪不可到，一醉送君行。
送雍郢州 李端 
厭郎思出守，遂領漢東軍。望月逢殷浩，緣江送范雲。城閒煙草遍，浦逈雪林分。誰伴樓中宿，吟詩估客聞。
寄王密卿 李端 
酒樂今年少，僧期近日頻。買山多爲竹，卜宅不緣貧。志業歸初地，文章寄此身。嵇康雖有病，猶得見情人。
與蕭遠上人游少華山寄皇甫侍御 李端 
尋危兼採藥，渡水又登山。獨與高僧去，逍遙落日間。漸看閭里遠，自覺性情閒。廻首知音在，因令悵望還。
贈故將軍 李端 
平生在邊日，鞍馬若星流。獨出間千里，相知滿九州。恃功凌主將，作氣見王侯。誰道廉頗老，猶能報遠讐。
送陸郎中歸田司空幕 李端 
漢家分列宿，東土佐諸侯。結束還軍府，光輝過御溝。農桑連紫陌，分野入青州。覆被恩難報，西看成白頭。
酬晉侍御見寄 李端 
野客蒙詩贈，殊恩欲報難。本求文舉識，不在子真官。細雨雙林暮，重陽九日寒。貧齋一叢菊，願與上賓看。
送銅澤王歸城 李端 
昔聞公族出，其從亦高車。爲善唯求樂，分貧必及疎。身承漢枝葉，手習魯詩書。尚說無功德，三年在石渠。
江上別柳中庸 李端 
秦人江上見，握手便霑衣。近日相知少，往年親故稀。遠遊何處去，舊業幾時歸。更向巴陵宿，堪聞雁北飛。
喜皇甫郎中拜諭德兼集賢學士 李端 
爲郎三載後，寵命一朝新。望苑遷詞客，儒林拜丈人。鶯飛綺閣曙，柳拂畫堂春。幾日調金鼎，諸君欲望塵。
送黎兵曹往陝府結婚 李端 
東方發車騎，君是上頭人。奠雁逢良日，行媒及仲春。時稱渡河婦，宜配坦牀賓。安得同門吏，揚鞭入後塵。
送竇兵曹 李端 
梨花開上苑，遊女著羅衣。聞道情人怨，應須走馬歸。御橋遲日暖，官渡早鶯稀。莫遣佳期過，看看蝴蝶飛。
留別故人 李端 
此別不可道，此心當語誰。春風灞水上，飲馬桃花時。誤作好文士，祗應遊宦遲。留書下朝客，我有故山期。
奉送宋中丞使河源 李端 
東周遣戍役，才子欲離羣。部領河源去，悠悠隴水分。笳聲悲塞草，馬首渡關雲。辛苦逢炎熱，何時及漢軍。
都亭驛送郭判官之幽州幕府 李端 
幕府參戎事，承明伏奏歸。都亭使者出，杯酒故人違。細雨霑官騎，輕風拂客衣。還從大夫後，吾黨亦光輝。
送王羽林往秦州 李端 
秦州貴公子，漢日羽林郎。事主來中禁，榮親上北堂。輶車花擁路，寶劒雪生光。直掃三邊靖，承恩向建章。
代宗輓歌 李端 
祖庭三獻罷，嚴衞百靈朝。警蹕移前殿，宮車上渭橋。寒霜凝羽葆，野吹咽笳簫。已向新京兆，誰云天路遙。
張左丞輓歌二首 一 李端 
素斾低寒水，清笳出曉風。鳥來傷賈傅，馬立葬滕公。松柏青山上，城池白日中。一朝今古隔，唯有月明同。
張左丞輓歌二首 二 李端 
禍集鉤方失，災生劒忽飛。無由就日拜，空憶自天歸。門吏看還葬，宮官識賜衣。東堂哀贈畢，從此故臣稀。
奉和王元二相避暑懷杜太尉 李端 
艱難嘗共理，海晏更相悲。況復登堂處，分明避暑時。綠槐千穗綻，丹藥一番遲。蓬蓽今何幸，先朝大雅詩。
青龍寺題故曇上人房 李端 
遠公留故院，一徑雪中微。童子逢皆老，門人問亦稀。飜經徒有處，攜履遂無歸。空念尋巢鶴，時來傍影飛。
早春夜望 李端 
舊雪逐泥沙，新雷發草芽。曉霜應傍鬢，夜雨莫催花。行矣前途晚，歸歟故國賒。不勞報春盡，從此惜年華。
宿洞庭 李端  洞庭湖
白水連天暮，洪波帶日流。風高雲夢夕，月滿洞庭秋。沙上漁人火，煙中賈客舟。西園與南浦，萬里共悠悠。
江上賽神 李端  长江
疎鼓應繁絲，送神歸九疑。蒼龍隨赤鳳，帝子上天時。驟雨歸山疾，長江下日遲。獨憐遊宦子，今夜泊天涯。
奉和元丞侍從遊南城別業 李端 
垂朱領孫子，從宴在池塘。獻壽回龜顧，和羹躍鯉香。高松先草晚，平石助泉涼。餘橘期相及，門生有陸郎。
送從舅成都丞廣南歸蜀 李端 
巴字天邊水，秦人去是歸。棧長山雨響，溪亂火田稀。俗富行應樂，官雄祿豈微。魏舒終有淚，還濕甯家衣。
贈郭駙馬 一 李端 
青春都尉最風流，二十功成便拜侯。金距鬬雞過上苑，玉鞭騎馬出長楸。熏香荀令偏憐少，傅粉何郎不解愁。日暮吹簫楊柳陌，路人遙指鳳凰樓。
贈郭駙馬 二 李端 
方塘似鏡草芊芊，初月如鉤未上弦。新開金埒看調馬，舊賜銅山許鑄錢。楊柳入樓吹玉笛，芙蓉出水妬花鈿。今朝都尉如相顧，願脫長裾學少年。
宿淮浦憶司空文明 李端 
愁心一倍長離憂，夜思千重戀舊遊。秦地故人成遠夢，楚天涼雨在孤舟。諸溪近海潮皆應，獨樹邊淮葉盡流。別恨轉深何處寫，前程唯有一登樓。
送濮陽錄事赴忠州 李端 
成名不遂雙旌遠，主印還爲一郡雄。赤葉黃花隨野岸，青山白水映江楓。巴人夜語孤舟裏，越鳥春啼萬壑中。聞說古書多未校，肯令才子久西東。
送馬尊師 李端 
南入商山松路深，石牀溪水晝陰陰。雲中採藥隨青節，洞裏耕田映綠林。直上煙霞空舉手，迴經丘壠自傷心。武陵花木應長在，願與漁人更一尋。
題元注林園 李端 
謝家門館似山林，碧石青苔滿樹陰。乳鵲眄巢花巷靜，鳴鳩鼓翼竹園深。桔槔轉水兼通藥，方丈留僧共聽琴。獨有野人箕踞慣，過君始得一長吟。
野寺病居喜盧綸見訪 李端 
青青麥壠白雲陰，古寺無人新草深。乳燕拾泥依古井，鳴鳩拂羽歷花林。千年駁蘚明山履，萬尺垂蘿入水心。一臥漳濱今欲老，誰知才子忽相尋。
送皎然上人歸山 李端 
適來世上豈緣名，適去人間豈爲情。古寺山中幾日到，高松月下一僧行。雲陰鳥道苔方合，雪映龍潭水更清。法主欲歸須有說，門人流淚厭浮生。
贈道士 李端 
姓氏不書高士傳，形神自得逸人風。已傳花洞將秦接，更指茅山與蜀通。嬾說歲年齊絳老，甘爲鄉曲號涪翁。終朝賣卜無人識，敝服徒行入市中。
題雲際寺準上人房 李端 
高僧居處似天台，錫杖銅瓶對綠苔。竹巷雨晴春鳥囀，山房日午老人來。園中鹿過椒枝動，潭底龍遊水沫開。獨夜焚香禮遺像，空林月出始應迴。
山中寄苗員外 李端 
鳥鳴花發空山裏，衡岳幽人藉草時。既近淺流安筆硯，還因平石布蓍龜。千尋楚水橫琴望，萬里秦城帶酒思。聞說潘安方寓直，與君相見漸難期。
憶故山贈司空曙 李端 
漢主金門正召才，馬卿多病自遲迴。舊山蹔別老將至，芳草欲闌歸去來。雲在高天風會起，年如流水日長催。知君素有棲禪意，歲晏蓬門遲爾開。
閑園即事贈考功王員外 李端 
南陌晴雲稍變霞，東風動柳水紋斜。園林帶雪潛生草，桃李雖春未有花。幸接上賓登鄭驛，羞爲長女似黃家。今朝一望還成暮，欲別芳菲戀歲華。
寄廬山真上人 李端  庐山
高僧無跡本難尋，更得禪行去轉深。青草湖中看五老，白雲山上宿雙林。月明潭色澄空性，夜靜猨聲證道心。更[說謝]公南座好，煙蘿到地幾重陰。
題覺公新蘭若 李端 
頭白禪師何處還，獨開蘭若樹林間。鬼因巫祝傳移社，神見天人請施山。猛虎聽經金磬動，獼猴獻蜜雪窗閒。新齋結誓如相許，願與雷宗永閉關。
贈道者 李端 
窗中忽有鶴飛聲，方士因知道欲成。來取圖書安枕裏，便驅雞犬向山行。花開深洞仙門小，路過懸橋羽節輕。
代棄婦答賈客 李端 
玉壘城邊爭走馬，銅鞮市裏共乘舟。鳴環動珮恩無盡，掩袖低巾淚不流。疇昔將歌邀客醉，如今欲舞對君羞。忍懷賤妾平生曲，獨上襄陽舊酒樓。
和李舍人直中書對月見寄 李端 
名卿步月正淹留，上客裁詩怨別遊。素魄近成班女扇，清光遠似庾公樓。嬋娟更稱凭高望，皎潔能傳自古愁。盈手入懷皆不見，陽春曲麗轉難酬。
臥病聞吉中孚拜官寄元秘書昆季 李端 
漢家採使不求聲，自慰文章道欲行。毛遂登門雖異賞，韓非入傳濫齊名。雲歸暫愛青山出，客去還愁白髮生。年少奉親皆願達，敢將心事向玄成。
江上逢柳中庸 李端  衡山
舊住衡山曾夜歸，見君江客憶荆扉。星沉嶺上人行早，月過湖西鶴唳稀。弱竹萬株頻礙幘，新泉數步一褰衣。今來唯有禪心在，鄉路翻成向翠微。
戲贈韓判官紳卿 李端 
少尋道士居嵩嶺，晚事高僧住沃洲。齒發未知何處老，身名且被外人愁。欲隨山水居茅洞，已有田園在虎丘。獨怪子猷緣掌馬，雪時不肯更乘舟。
送周長史 李端 
青楓樹裏宣城郡，獨佐諸侯上板橋。江客亦能傳好信，山僧多解說南朝。雲陰出浦看帆小，草色連天見雁遙。別有空園落桃杏，知將絲組繫蘭橈。
題故將軍莊 李端 
曾將數騎過桑乾，遙對單于飭馬鞍。塞北征兒諳用劍，關西宿將許登壇。田園蕪沒歸耕晚，弓箭開離出獵難。唯有老身如刻畫，猶期聖主解衣看。
夜投豐德寺謁海上人 李端 
半夜中峰有磬聲，偶尋樵者問山名。上方月曉聞僧語，下界林疎見客行。野鶴巢邊松最老，毒龍潛處水偏清。願得遠山知姓字，焚香洗鉢過餘生。
送彭將軍雲中覲兄 李端 
聞說蒼鷹守，今朝欲下韛。因令白馬將，兼道覓封侯。略地關山冷，防河雨雪稠。飜弓騁猨臂，承箭惜貂裘。設伏軍謀密，坑降塞邑愁。報恩唯有死，莫使漢家羞。
奉贈苗員外 李端 
朱戶敞高扉，青槐礙落暉。八龍承慶重，三虎遞朝歸。坐竹人聲絕，橫琴鳥語稀。花慙潘岳貌，年稱老萊衣。葉暗新櫻熟，絲長粉蝶飛。應憐魯儒賤，空與故山違。
酬丘拱外甥覽余舊文見寄 李端 
丘遲本才子，始冠即周旋。舅乏郄鑒愛，君如衞玠賢。禮將金友等，情向玉人偏。鄙俗那勞似，龍鍾却要憐。投甎聊取笑，贈綺一何妍。野坐臨黃菊，溪行踏綠錢。巖高雲反下，洞黑水潛穿。僻嶺猿偷栗，枯池雁唼蓮。身居霞外寺，思發月明田。猶恨縈塵網，昏昏過幾年。
贈岐山姜明府 李端 
昨夜聞山雨，歸心便似遲。幾迴驚葉落，即到白頭時。雁影將魂去，蟲聲與淚期。馬卿兼病老，宋玉對秋悲。謝客纔爲別，陶公已見思。非關口腹累，自是雪霜姿。釀酒栽黃菊，炊粳折綠葵。山河方入望，風日正宜詩。牧豎寒騎馬，邊烽晚立旗。蘭凋猶有氣，柳脆不成絲。別後如相問，高僧知所之。
下第上薛侍郎 李端 
蓬蓽春風起，開簾却自悲。如何飄梗處，又到採蘭時。明鏡方重照，微城寄一辭。家貧求祿早，身賤報恩遲。幸得皮存矣，須勞翼長之。銘肌非厚荅，肉骨是前期。縱覺新人好，寧忘舊主疑。終慙太丘道，不爲小生私。
送歸中丞使新羅 李端 
東望扶桑日，何年是到時。片帆通雨露，積水隔華夷。浩淼風來遠，虛冥鳥去遲。長波靜雲月，孤島宿旌旗。別葉傳秋意，迴潮動客思。滄溟無舊路，何處問前期。
暮春尋終南柳處士 李端 
龐眉一居士，鶉服隱堯時。種荳初成畝，還丹舊日師。入溪花徑遠，向嶺鳥行遲。紫葛垂苔壁，青菰映柳絲。偶來塵外事，暫與素心期。終恨遊春宮，同爲歲月悲。
雪夜尋太白道士 李端 
雪路夜朦朧，尋師杏樹東。石壇連竹靜，醮火照山紅。再拜開金籙，焚香使玉童。篷瀛三島至，天地一壺通。別客曾留藥，逢舟或借風。出遊居鶴上，避禍入羊中。過洞偏迴首，登門未發蒙。桑田如可見，滄海幾時空。
得山中道友書寄苗銭二員外 李端 
有謀皆轗軻，非病亦遲迴。壯志年年減，馳暉日日催。還山不及伴，到闕又無媒。高臥成長策，微官稱下才。詩人識何謝，居士別宗雷。跡向塵中隱，書從谷口來。藥欄遭鹿踐，澗戶被猿開。野鶴巢雲竇，遊龜上水苔。新歡追易失，故思渺難裁。自有歸期在，勞君示劫灰。
酬前駕部員外郎苗發 李端 
馬融方直校，閱簡復持鉛。素業高風繼，青春壯思全。論文多在夜，宿寺不虛年。自署區中職，同荒郭外田。山鄰三徑絕，野意八行傳。煮玉矜新法，留符識舊仙。涵苔溪溜淺，搖浪竹橋懸。複洞潛棲燕，疎楊半翳蟬。詠歌雖有和，雲錦獨成妍。應以馮唐老，相譏示此篇。
宿薦福寺東池有懷故園因寄元校書 李端 
暮雨風吹盡，東池一夜涼。伏流迴弱荇，明月入垂楊。石竹閒開碧，薔薇暗吐黃。倚琴看鶴舞，搖扇引桐香。舊筍方辭籜，新蓮未滿房。林幽花晚發，地遠草先長。撫枕愁華鬢，凭欄想故鄉。露餘清漢直，雲卷白榆行。驚鵲仍依樹，遊魚不過粱。繫舟偏憶戴，炊黍願期張。末路還思借，前恩詎敢忘。從來叔夜嬾，非是接輿狂。衆病嬰公幹，羣憂集孝璋。慙將多誤曲，今日獻周郎。
送王副使還幷州 李端 
幷州近胡地，此去事風沙。鐵馬垂金絡，貂裘犯雪花。曾持兩郡印，多比五侯家。繼世新恩厚，從軍舊國賒。戍煙千里直，邊雁一行斜。想到清油幕，長謀出左軍。
晚春过夏侯校書值其沉醉戲贈 李端 
欹冠枕如意，獨寢落花前。姚馥清時醉，邊韶白日眠。曝褌還當屋，張幕便成天。謁客唯題鳳，偷兒欲覘氈。失杯猶離席，墜履反登筵。本是牆東隱，今爲甕下僊。臥龍髯乍磔，栖蝶腹何便。阮籍供琴韻，陶潛餘秫田。人逢轂陽望，春似永和年。願我非工飲，期君行見憐。嘗知渴羌好，亦覺醉胡賢。炙熟樽方竭，車回轄且全。噀風仍作雨，灑地即成泉。自鄙新豐過，遲迴惜十年。
哭張南史因寄南史姪叔宗 李端 
爭路忽摧車，沈鉤未得魚。結交唯我少，喪舊自君初。諫草文難似，圍棊智不如。仲宣新有賦，叔夜近無書。地閉滕公宅，山荒謝客廬。殲良從此恨，福善竟成虛。釀酒多同醉，烹雞或取餘。阮咸雖永別，豈共仲容疎。
長安感事呈盧綸 李端 
十五事文翰，大兒輕孔融。長裾遊邸第，笑傲五侯中。諫獵一朝寢，論邊素未工。蹉跎潘鬢至，蹭蹬阮途窮。貸布憐寧興，無金命未通。王陵固似戇，郭最遂非雄。斂板辭羣彥，回車訪老農。詠詩懷洛下，送客憶山東。沈病魂神濁，清齋思慮空。羸將衞玠比，冷共鄴侯同。草舍纔遮雨，荆窗不礙風。梨教通子守，酒是遠師供。捫虱欣時泰，迎猫達歲豐。原門唯有席，井飲但加葱。少壯衿齊德，高年覺宋聾。寓書先論嬾，讀易反求蒙。昔慕能鳴雁，今憐半死桐。秉心猶似矢，搔首忽如蓬。赤葉翻藤架，黃花蓋菊叢。聊將呈匠伯，今已學愚公。
遊終南山因寄蘇奉禮士尊師苗員外 李端  终南山
半嶺逢仙駕，清晨獨採芝。壺中開白日，霧裏捲朱旂。猨鳥知歸路，松蘿見會時。雞聲傳洞遠，鶴語報家遲。童子閑驅石，樵夫樂看棊。依稀醉後拜，恍惚夢中辭。海上終難接，人間益自疑。風塵甘獨老，山水但相思。願得燒丹訣，流沙永待師。
長安書事寄盧綸 李端 
弱冠家廬岳，從師歲月深。翻同老夫見，殊寡少年心。及此時方晏，因之名亦沈。趨途非要路，避事樂空林。素業在山下，青泉當樹陰。交遊有凋喪，離別代追尋。向秀初聞笛，鍾期久罷琴。殘愁猶滿貌，餘淚可霑襟。勿以朱顏好，而忘白髮侵。終期入靈洞，相與鍊黃金。
送暕上人遊春 李端 
獨將支遁去，欲往戴顒家。晴野人臨水，春山樹發花。
晦日同苗員外遊曲江 李端 
晦日同攜手，臨流一望春。可憐楊柳陌，愁殺故鄉人。
溪行逢雨與柳中庸 李端 
日落衆山昏，蕭蕭暮雨繁。那堪兩處宿，共聽一聲猨。
和張尹憶東籬菊 李端 
傳書報劉尹，何事憶陶家。若爲籬邊菊，山中有此花。
題雲際寺暕上人故院 李端 
白髮怱怱色，青山草草心。遠公仍下世，從此別東林。
贈山中老人 李端 
白首獨一身，青山爲四鄰。雖行故鄉陌，不見故鄉人。
拜新月 李端  写人 月亮
開簾見新月，便即下階拜。細語人不聞，北風吹裙帶。
聽箏 李端  唐诗三百首 五言绝句 音乐
鳴箏金粟柱，素手玉房前。欲得周郎顧，時時誤拂弦。
問張山人疾 李端 
先生沈病意何如，蓬艾門前客轉疎。不見領徒過絳帳，唯聞與婢削丹書。
送劉侍郎 李端 
幾人同去謝宣城，未及酬恩隔死生。唯有夜猨知客恨，嶧陽溪路第三聲。
重送鄭宥歸蜀因寄何兆 李端 
黃花西上路何如，青壁連天雁亦疎。爲報長卿休滌器，漢家思見茂陵書。
憶友懷野寺舊居 李端 
自嫌野性共人疎，憶向西林更結廬。寄謝山陰許都講，昨來頻得遠公書。
春晚游鶴林寺寄使府諸公 李端 
野寺尋春花已遲，背巖惟有兩三枝。明朝攜酒猶堪醉，爲報春風且莫吹。
南充謝郡客遊澧州留贈宇文中丞 暢當 
僕本濩落人，辱當州郡使。量力頗及早，謝歸今即已。蕭蕭若凌虛，襟帶頓銷靡。車服率然來，涔陽作遊子。鬱鬱寡開顏，默默獨行李。忽逢平生友，一笑方在此。秋情寧風日，楚思浩雲水。爲語弋林者，冥冥鴻遠矣。
宿報恩寺精舍 暢當 
鐘梵送沈景，星多露漸光。風中蘭靡靡，月下樹蒼蒼。夜殿若山橫，深松如澗涼。羸然虎溪子，遲我一虛牀。杳杳空寂舍，濛濛蓮桂香。擁褐依西壁，紗燈靄中央。
自平陽館赴郡 暢當 
晨興平陽館，見月沈江水。溶溶山霧披，肅肅沙鷺起。奉恩謬符竹，伏軾省頑鄙。何當施教化，愧迎小郡史。寥落火耕俗，征途青冥裏。德綏及吾民，不德將鹿矣。擒姦非性能，多愍會衰齒。恭承共理詔，恆懼墜諸地。
天柱隱所重荅江州應物 暢當 
寂寞一悵望，秋風山景清。此中惟草色，翻意見人行。荒徑饒松子，深蘿絕鳥聲。陽崖全帶日，寬嶂偶通耕。拙昧難容世，貧寒別有情。煩君瓊玖贈，幽懶百無成。
春日過奉誠園 暢當 
帝里陽和日，遊人到御園。暖催新景氣，春認舊蘭蓀。詠德先臣沒，成蹊大樹存。見桐猶近井，看柳尚依門。獻地非更宅，遺忠永奉恩。又期攀桂後，來賞百花繁。
偶宴西蜀摩訶池 暢當 
珍木鬱清池，風荷左右披。淺觴寧及醉，慢舸不知移。蔭簟流光冷，凝簪照影欹。胡爲獨羈者，雪涕向漣漪。
奉送杜中丞赴洪州 暢當 
詔出鳳凰宮，新恩連帥雄。江湖經戰陣，草木待仁風。豪右貪威愛，紆繁德簡通。多慙君子顧，攀餞路塵中。
九日陪皇甫使君泛江宴赤岸亭 暢當  长江
羈旅逢佳節，逍遙忽見招。同傾菊花酒，緩櫂木蘭橈。平楚堪愁思，長江去寂寥。猿啼不離峽，灘沸鎮如潮。舉目關山異，傷心鄉國遙。徒言歡滿座，誰覺客魂消。
蒲中道中二首 一 暢當  黄河
蒼蒼中條山，厥形極奇磈。我欲涉其崖，濯足黃河水。
蒲中道中二首 二 暢當 
古剎棲杮林，綠陰覆蒼瓦。歲晏來品題，拾葉總堪寫。
登鸛雀樓 暢當  抒情 景点
逈臨飛鳥上，高出世塵間。天勢圍平野，河流入斷山。
宿潭上二首 一 暢當 
夜潭有仙舸，與月當水中。嘉賓愛明月，遊子驚秋風。
宿潭上二首 二 暢當 
青蒲野陂水，白露明月天。中夜秋風起，心事坐潸然。
早春 暢諸 
獻歲春猶淺，園林未盡開。雪和新雨落，風帶舊寒來。聽鳥聞歸鴈，看花識早梅。生涯知幾日，更被一年催。
禁中春松 陸贄 
陰陰清禁裏，蒼翠滿春松。雨露恩偏近，陽和色更濃。高枝分曉日，虛吹雜宵鐘。香助鑪煙遠，形疑蓋影重。願符千載壽，不羨五株封。儻得迴天眷，全勝老碧峰。
賦得御園芳草 陸贄 
陰陰御園裏，瑤草日光長。靃靡含煙霧，依稀帶夕陽。雨餘荑更密，風暖蕙初香。擁仗緣馳道，乘輿入建章。溼煙搖不散，細影亂無行。恆恐韶光晚，何人辨早芳。
句 陸贄 
遶堦流㶁㶁，來砌樹陰陰。
曉過南宮聞太常清樂 張濛 
玉珂經禮寺，金奏過南宮。雅調乘清曉，飛聲向遠空。慢隨飄去雪，輕逐度來風。迥出重城裏，傍聞九陌中。應將肆夏比，更與五英同。一聽南薫曲，因知大舜功。
禁中春松 常沂 
映殿松偏好，森森列禁中。攢柯霑聖澤，疎蓋引皇風。晚色連秦苑，春香滿漢宮。操將金石固，材與直臣同。翠影宜青瑣，蒼枝秀碧空。還知沐天眷，千載更蔥蘢。
禁中春松 周存 
幾歲含貞節，青青紫禁中。日華留偃蓋，雉尾轉春風。不爲繁霜改，那將衆木同。千條攢翠色，百尺澹晴空。影密金莖近，花明鳳沼通。安知幽澗側，獨與散樗叢。
小苑春望宮池柳色 黎逢 
上林新柳變，小苑暮天晴。始望和煙密，遙憐拂水輕。色承陽氣暖，陰帶御溝清。不厭隨風弱，仍宜向日明。垂絲遍閣榭，飛絮觸簾旌。漸到依依處，思聞出谷鸎。
夏首猶清和 黎逢 
早夏宜初景，和光起禁城。祝融將御節，炎帝啓朱明。日送殘花晚，風過御苑清。郊原浮麥氣，池沼發荷英。樹影臨山動，禽飛入漢輕。幸逢堯禹化，全勝谷中情。
小苑春望宮池柳色 張昔 
小苑春初至，皇衢日更清。遙分萬條柳，迴出九重城。隱映龍池潤，參差鳳闕明。影宜宮雪曙，色帶禁煙晴。深淺殘陽變，高低曉吹輕。年光正堪折，欲寄一枝榮。
小苑春望宮池柳色 丁位 
小苑春初望，宮池柳色輕。低昂含曉景，縈轉帶新晴。似蓋芳初合，如絲蔭漸成。依依連水暗，嫋嫋出牆明。雖以陽和發，能令旅思生。他時花滿路，從此接遷鶯。
小苑春望宮池柳色 元友直 
柳色新池遍，春光御苑晴。葉依青閣密，條向碧流傾。路暗陰初重，波搖影轉清。風從垂處度，煙就望中生。斷續游蜂聚，飄颻戲蝶輕。怡然變芳節，願及一枝榮。
小苑春望宮池柳色 楊系 
勝游從小苑，宮柳望春晴。拂地青絲嫩，縈風綠帶輕。光含煙色遠，影透水文清。玉笛吟何得，金閨畫豈成。皇風吹欲斷，聖日映逾明。願駐高枝上，還同出谷鶯。
小苑春望宮池柳色 崔績 
帝京春氣早，御柳已先榮。嫩葉隨風散，浮光向月明。悠揚生別意，斷續引芳聲。積翠連馳道，飄花出禁城。柔條依水弱，遠色帶煙輕。南望龍池畔，斜光照晚晴。
小苑春望宮池柳色 張季略 
韶光歸漢苑。柳色發春城，半見離宮出。纔分遠水明，青蔥當淑景。隱映媚新晴，積翠煙初合。微黃葉未生，迎春看尚嫩。照日見先榮，倘得辭幽谷。高枝寄一名。
小苑春望宮池柳色 裴達 
勝遊經小苑，閑望上春城。御路韶光發，宮池柳色輕。乍濃含雨潤，微澹帶雲晴。羃歷殘煙斂，搖揚落照明。幾條垂廣殿，數樹影高旌。獨有風塵客，思同雨露榮。
南至日太史登臺書雲物 裴逵 
圓丘纔展禮，佳氣近初分。太史新簪筆，高臺紀彩雲。煙空和縹緲，曉色共氛氳。道泰資賢輔，年豐荷聖君。恭惟司國瑞，兼用察人文。應念懷鉛客，終朝望碧雰。
小苑春望宮池柳色 沈迴 
今來遊上苑，春染柳條輕。濯濯方含色，依依若有情。分行臨曲沼，先發媚重城。拂水枝偏弱，搖風絲已生。變黃隨淑景，吐翠逐新晴。佇立徒延首，裴回欲寄誠。
長安春夜宿開元觀 楊憑 
霓裳下晚煙，留客杏花前。徧問人寰事，新從洞府天。長松皆掃月，老鶴不知年。爲說蓬瀛路，雲濤幾處連。
晚泊江戍 楊憑 
旅櫂依遙戍，清湘急晚流。若爲南浦宿，逢此北風秋。雲月孤鴻晚，關山幾路愁。年年不得意，零落對滄洲。
邊塞行 楊憑 
九原臨得水，雙足是重城。獨許爲儒老，相憐從騎行。細叢榆塞逈，高點雁山晴。聖主嗤炎漢，無心自勒兵。
樂遊園望月 楊憑 
炎靈全盛地，明月半秋時。今古人同望，盈虧節暗移。彩凝雙月逈，輪度八川遲。共惜鳴珂去，金波送酒巵。
春中汎舟 楊憑 
仙郎歸奏過湘東，正值三湘二月中。惆悵滿川桃杏醉，醉看還與曲江同。
秋日獨遊曲江 楊憑 
信馬閑過憶所親，秋山行盡路無塵。主人莫惜松陰醉，還有千錢沽酒人。
寄別 楊憑 
晚煙洲霧共蒼蒼，河雁驚飛不作行。廻斾轉舟行數里，歌聲猶自逐清湘。
早發湘中 楊憑 
按節鳴笳中貴催，紅旌白斾滿船開。迎愁湓浦登城望，西見荆門積水來。
海榴 楊憑 
海榴殷色透簾櫳，看盛看衰意欲同。若許三英隨五馬，便將濃豔鬬繁紅。
送客往荆州 楊憑 
巴丘過日又登城，雲水湘東一日平。若愛春秋繁露學，正逢元凱鎮南荆。
贈馬鍊師 楊憑 
心嫌碧落更何從，月帔花冠冰雪容。行雨若迷歸處路，近南惟見祝融峰。
湘江泛舟 楊憑 
湘川洛浦三千里，地角天涯南北遙。除却同傾百壺外，不愁誰奈兩魂銷。
贈竇牟 楊憑 
直用天才衆却瞋，應欺李杜久爲塵。南荒不死中華老，別玉翻同西國人。
送客歸湖南 楊凝 
湖南樹色盡，了了辨潭州。雨散今爲別，雲飛何處遊。情來偏似醉，淚迸不成流。那向蕭條路，緣湘篁竹愁。
送客歸淮南 楊凝 
畫舫照河堤，暄風百草齊。行絲直網蝶，去燕旋遺泥。郡向高天近，人從別路迷。非關御溝上，今日各東西。
春情 楊凝 
舊宅洛川陽，曾遊遊俠場。水添楊柳色，花絆綺羅香。趙瑟多愁曲，秦家足豔妝。江潭遠相憶，春夢不勝長。
留別 楊凝 
玉節隨東閣，金閨別舊僚。若爲花滿寺，躍馬上河橋。
送客往洞庭 楊凝  洞庭湖
九江歸路遠，萬里客舟還。若過巴江水，湘東滿碧煙。
別友人 楊凝 
倦客驚危路，傷禽遶樹枝。非逢暴公子，不敢涕流離。
初渡淮北岸 楊凝 
別夢雖難覺，悲魂最易銷。慇勤淮北岸，鄉近去家遙。
送客往鄜州 楊凝 
新參將相事營平，錦帶騂弓結束輕。曉上關城吟畫角，暗馳羗馬發支兵。回中地近風常急，鄜畤年多草自生。近喜扶陽係戎相，從來衞霍笑長纓。
送客往夏州 楊凝 
憐君此去過居延，古塞黃雲共渺然。沙闊獨行尋馬跡，路迷遙指戍樓煙。夜投孤店愁吹笛，朝望行塵避控弦。聞有故交今從騎，何須著論更言錢。
春霽晚望 楊凝 
細雨晴深小苑東，春雲開氣逐光風。雄兒走馬神光上，靜女看花佛寺中。書劒學多心欲嬾，田園荒廢望頻空。南歸路極天連海，惟有相思明月同。
唐昌觀玉蘂花 楊凝 
瑤華瓊蘂種何年，蕭史秦嬴向紫煙。時控綵鸞過舊邸，摘花持獻玉皇前。
別李協 楊凝 
江邊日暮不勝愁，送客霑衣江上樓。明月峽添明月照，蛾眉峰似兩眉愁。
初次巴陵 楊凝  洞庭湖
西江浪接洞庭波，積水遙連天上河。鄉信爲憑誰寄去，汀洲燕雁漸來多。
春怨 楊凝 
花滿簾櫳欲度春，此時夫壻在咸秦。綠窗孤寢難成寐，紫燕雙飛似弄人。
送別 楊凝 
春愁不盡別愁來，舊淚猶長新淚催。相思倘寄相思字，君到揚州揚子迴。
送客入蜀 楊凝 
劒閣迢迢夢想間，行人歸路遶梁山。明朝騎馬搖鞭去，秋雨槐花子午關。
送別 楊凝 
仙花笑盡石門中，石室重重掩綠空。蹔下雲峰能幾日，却迴煙駕馭春風。
殘花 楊凝 
五馬踟躕在路岐，南來只爲看花枝。鶯銜蝶弄紅芳盡，此日深閨那得知。
贈同遊 楊凝 
此囗風雨後，已覺減年華。若待皆無事，應難更有花。管弦臨夜急，榆柳向江斜。且莫看歸路，同須醉酒家。
送人出塞 楊凝 
北風吹雨雪，舉目已悽悽。戰鬼秋頻哭，征鴻夜不棲。沙平關路直，磧廣郡樓低。此去非東魯，人多事鼓鼙。
尋僧元皎因病 楊凝 
此僧迷友著，因病得尋師。話盡山中事，歸當月上時。高松連寺影，亞竹入窗枝。閑憶草堂路，相逢非素期。
晚夏逢友人 楊凝 
一別同袍友，相思已十年。長安多在客，久病忽聞蟬。驟雨纔沾地，陰雲不徧天。微涼堪話舊，移榻晚風前。
別謫者 楊凝 
此地聞猶惡，人言是所之。一家書絕久，孤驛夢成遲。八月三湘道，聞猨冒雨時。不須祠楚相，臣節轉堪疑。
行思 楊凝 
千里豈云去，欲歸如路窮。人間無暇日，馬上又秋風。破月銜高岳，流星拂曉空。此時皆在夢，行色獨怱怱。
感懷題從舅宅 楊凝 
郗家庭樹下，幾度醉春風。今日花還發，當時事不同。流言應未息，直道竟難通。徒遣相思者，悲歌向暮空。
與友人會 楊凝 
蟬吟槐蘂落，的的是愁端。病覺離家遠，貧知處事難。真交無所隱，深語有餘歡。未必聞歌吹，羈心得蹔寬。
下第後蒙侍郎示意指於新先輩宣恩感謝 楊凝 
才薄命如此，自嗟兼自疑。遭逢好交日，黜落至公時。倚玉甘無路，穿楊却未期。更慙君侍坐，問許可言詩。
奉酬韋滁州寄示 楊凌 
淮揚爲郡暇，坐惜流芳歇。散懷累榭風，清暑澄潭月。陪燕辭三楚，戒途綿百越。非當遠別離，雅奏何由發。
梅里旅夕 楊凌 
滄洲東望路，旅櫂愴羈遊。楓浦蟬隨岸，沙汀鷗轉流。露天星上月，水國夜生秋。誰忍持相憶，南歸一葉舟。
鍾陵雪夜詶友人 楊凌 
窮臘催年急，陽春怯和歌。殘燈閃壁盡，夜雪透窗多。歸路山川險，遊人夢寐過。龍洲不可泊，歲晚足驚波。
潤州水樓 楊凌 
歸心不可留，雪桂一叢秋。葉雨空江月，螢飛白露洲。野蟬依獨樹，水郭帶孤樓。遙望山川路，相思萬里遊。
江上秋月 楊凌 
隴雁送鄉心，羈情屬歲陰。驚秋黃葉遍，愁暮碧雲深。月色吳江上，風聲楚木林。交親幾重別，歸夢併愁侵。
閣前雙槿 楊凌 
羣玉開雙槿，丹榮對絳紗。含煙疑出火，隔雨怪舒霞。向晚爭辭蘂，迎朝鬬發花。非關後桃李，爲欲繼年華。
小苑春望宮池柳色 楊凌 
上苑閑游早，東風柳色輕。儲胥遙掩映，池水隔微明。春至條偏弱，寒餘葉未成。和煙變濃淡，轉日異陰晴。不獨芳菲好，還因雨露榮。行人望攀折，遠翠暮愁生。
送客往睦州 楊凌 
水闊盡南天，孤舟去渺然。驚秋路傍客，日暮數聲蟬。
送客之蜀 楊凌 
西蜀三千里，巴南水一方。曉雲天際斷，夜月峽中長。
剡溪看花 楊凌 
花落千廻舞，鶯聲百囀歌。還同異方樂，不奈客愁多。
江中風 楊凌 
白浪暗江中，南泠路不通。高檣帆自滿，出浦莫呼風。
詠破扇 楊凌 
粉落空牀棄，塵生故篋留。先來無一半，情斷不勝愁。
賈客愁 楊凌 
山水路悠悠，逢灘即殢留。西江風未便，何日到荆州。
即事寄人 楊凌 
中禁鳴鐘日欲高，北窗欹枕望頻搔。相思寂寞青苔合，唯有春風啼伯勞。
早春雪中 楊凌 
新年雨雪少晴時，屢失尋梅看柳期。鄉信憶隨回鴈早，江春寒帶故陰遲。
北行留別 楊凌 
日日山川烽火頻，山河重起舊煙塵。一生孤負龍泉劒，羞把詩書問故人。
秋原野望 楊凌 
客鴈秋來次第逢，家書頻寄兩三封。夕陽天外雲歸盡，亂見青山無數峰。
春霽花萼樓南聞宮鶯 楊凌 
祥煙瑞氣曉來輕，柳變花開共作晴。黃鳥遠啼鳷鵲觀，春風流出鳳皇城。
明妃怨 楊凌 
漢國明妃去不還，馬馱絃管向陰山。匣中縱有菱花鏡，羞對單于照舊顏。
句 楊凌 
南園桃李花落盡，春風寂寞搖空枝。
題玉真觀公主山池院 司空曙 
香殿留遺影，春朝玉戶開。羽衣重素几，珠網儼輕埃。石自蓬山得，泉經太液來。柳絲遮綠浪，花粉落青苔。鏡掩鸞空在，霞消鳳不迴。唯餘古桃樹，傳是上仙栽。
送永陽崔明府 司空曙 
古國羣舒地，前當桐柏關。連綿江上雨，稠疊楚南山。沙館行帆息，楓洲候吏還。乘籃若有暇，精舍在林間。
送曹三同猗遊山寺 司空曙 
山蹋青蕪盡，涼秋古寺深。何時得連策，此夜更聞琴。窮水雲同穴，過僧虎共林。殷勤如念我，遺爾挂冠心。
送崔校書赴梓幕 司空曙 
碧峯天柱下，鼓角鎮南軍。管記催飛檄，蓬萊輟校文。棧霜朝似雪，江霧晚成雲。想出褒中望，巴庸方路分。
送菊潭王明府 司空曙 
業成洙泗客，皓髮著儒衣。一與遊人別，仍聞帶印歸。林多宛地古，雲盡漢山稀。莫愛潯陽隱，嫌官計亦非。
送太易上人赴東洛 司空曙 
遙見登山處，青蕪雪後春。雲深岳廟火，寺宿洛陽人。餌藥將齋折，唯詩與道親。凡經幾回別，麈尾不離身。
和王卿立秋即事 司空曙 
秋宜何處看，試問白雲官。暗入蟬鳴樹，微侵蝶繞蘭。向風涼稍動，近日暑猶殘。九陌浮埃減，千峯爽氣攢。換衣防竹暮，沈果訝泉寒。宮響傳花杵，天清出露盤。高禽當側弁，遊鮪對憑欄。一奏招商曲，空令繼唱難。
和李員外與舍人詠玫瑰花寄徐侍郎 司空曙 
仙吏紫薇郎，奇花共翫芳。攢星排綠蒂，照眼發紅光。暗妬翻堦藥，遙連直署香。遊枝蜂繞易，礙刺鳥銜妨。露溼凝衣粉，風吹散蕊黃。蒙蘢珠樹合，煥爛錦屏張。留客勝看竹，思人比愛棠。如傳採蘋詠，遠思滿瀟湘。
秋夜憶興善院寄苗發 司空曙 
右軍多住寺，此夜後池秋。自與山僧伴，那因洛客愁。卷簾霜靄靄，滿目水悠悠。若有詩相贈，期君憶惠休。
衞明府寄枇杷葉以詩荅 司空曙 
傾筐呈綠葉，重疊色何鮮。詎是秋風裏，猶如曉露前。仙方當見重，消疾本應便。全勝甘蕉贈，空投謝氏篇。
過慶寶寺 司空曙 
黃葉前朝寺，無僧寒殿開。池晴龜出曝，松暮鶴飛迴。古井碑橫草，陰廊畫雜苔。禪宮亦銷歇，塵世轉堪哀。
送嚴使君遊山 司空曙 
家楚依三戶，辭州選一錢。酒杯同寄世，客櫂任銷年。赤燒兼山遠，青蕪與浪連。青春明月夜，知上鄂君船。
送樂平苗明府 司空曙 
天際山多處，東安古邑深。綠田通竹里，白浪隔楓林。詩有江僧和，門唯越客尋。應將放魚化，一境表吾心。
贈送鄭錢二郎中 司空曙 
梅含柳已動，昨日起東風。惆悵心徒壯，無如鬢作翁。百年飄若水，萬緒盡歸空。何可宗禪客，遲迴岐路中。
酬鄭十四望驛不得同宿見贈因寄張參軍 司空曙 
逢君喜成淚，暫似故鄉中。謫宦猶多懼，清宵不得終。月煙高有鶴，宿草淨無蟲。明日郄超會，應思下客同。
暮春野望寄錢起 司空曙 
草長花落樹，羸病強尋春。無復少年意，空餘華髮新。青原高見水，白社靜逢人。寄謝南宮客，軒車不可親。
送高勝重謁曹王 司空曙  洞庭湖
江上青楓岸，陰陰萬里春。朝辭郢城酒，暮見洞庭人。興比乘舟訪，恩懷倒屣親。想君登舊榭，重喜掃芳塵。
閑園書事招暢當 司空曙 
聞蟬晝眠後，欹枕對蓬蒿。羸病嬾尋戴，田園方詠陶。傍簷蟲挂靜，出樹蝶飛高。惆悵臨清鏡，思君見鬢毛。
過錢員外 司空曙 
爲郎頭已白，跡向市朝稀。移病居荒宅，安貧著敗衣。野園隨客醉，雪寺伴僧歸。自說東峯下，松蘿滿故扉。
贈庾侍御 司空曙 
年少身無累，相逢憶此時。雪過雲寺宿，酒向竹園期。白髮今催老，清琴但起悲。唯應逐宗炳，內學願爲師。
贈李端 司空曙 
共憶南浮日，登高望若何。楚田湖草遠，江寺海榴多。載酒尋山宿，思人帶雪過。東西幾回別，此會各磋砣。
送流人 司空曙 
聞說南中事，悲君重竄身。山村楓子鬼，江廟石郎神。童稚留荒宅，圖書託故人。青門好風景，爲爾一沾巾。
過胡居士覩王右丞遺文 司空曙 
舊日相知盡，深居獨一身。閉門空有雪，看竹永無人。每許前山隱，曾憐陋巷貧。題詩今尚在，暫爲拂流塵。
送郎使君赴郢州 司空曙 
使君持節去，雲水滿前程。楚寺多連竹，江檣遠暎城。登樓向月望，賽廟傍山行。若動思鄉詠，應貽謝步兵。
賊平後送人北歸 司空曙  唐诗三百首 酬赠 感伤 五言律诗
世亂同南去，時清獨北還。他鄉生白髮，舊國見青山。曉月過殘壘，繁星宿故關。寒禽與衰草，處處伴愁顏。
觀獵騎 司空曙 
纏臂繡綸巾，貂裘窄稱身。射禽風助箭，走馬雪翻塵。金埒爭開道，香車爲駐輪。翩翩不知處，傳是霍家親。
同苗員外宿薦福常師房 司空曙 
浮生共多故，聚宿喜君同。人息時聞磬，燈搖乍有風。霜堦疑水際，夜木似山中。一願持如意，長來事遠公。
送喬廣下第歸淮南 司空曙 
遙想長淮盡，荒堤楚路斜。戍旌標白浪，罟網入青葭。啼鳥仍臨水，愁人更見花。東堂一枝在，爲子惜年華。
閑居寄苗發 司空曙 
漸向浮生老，前期竟若何。獨身居處靜，永夜坐時多。厭逐青林客，休吟白雪歌。支公有遺寺，重與謝安過。
寄天台秀師 司空曙 
天台瀑布寺，傳有白頭師。幻跡示羸病，空門無住持。雪晴看鶴去，海夜與龍期。永願親瓶屨，呈功得問疑。
送夏侯審赴寧國 司空曙 
青圻連白浪，曉日渡南津。山疊陵陽樹，舟多建業人。煙霞高占寺，楓竹暗停神。如接玄暉集，江丞獨見親。
雲陽館與韓紳宿別 司空曙  唐诗三百首 友情 五言律诗 惜别
故人江海別，幾度隔山川。乍見翻疑夢，相悲各問年。孤燈寒照雨，溼竹暗浮煙。更有明朝恨，離杯惜共傳。
送盧使君赴夔州 司空曙 
鐃管隨旌斾，高秋遠上巴。白波連霧雨，青壁斷蒹葭。凭几雙童靜，登樓萬井斜。政成知變俗，當應畫輪車。
賦得的的帆向浦 司空曙 
向浦參差去，隨波遠近還。初移芳草裏，正在夕陽間。隱暎回孤驛，微明出亂山。向空看不盡，歸思滿江關。
秋思呈尹植裴說 司空曙 
靜向嬾相偶，年將衰共催。前途懽不集，往事恨空來。晝景委紅葉，月華銷綠苔。沈思竟何有，坐結玉琴哀。
閑園即事寄暕公 司空曙 
欲就東林寄一身，尚憐兒女未成人。柴門客去殘陽在，藥圃蟲喧秋雨頻。近水方同梅市隱，曝衣多笑阮家貧。深山蘭若何時到，羨與閑雲作四鄰。
題暕上人院 司空曙 
閉門不出自焚香，擁褐看山歲月長。雨後綠苔生石井，秋來黃葉遍繩牀。身閑何處無真性，年老曾言隱故鄉。更說本師同學在，幾時攜手見衡陽。
長安曉望寄程補闕 司空曙 
迢遰山河擁帝京，參差宮殿接雲平。風吹曉漏經長樂，柳帶晴煙出禁城。天淨笙歌臨路發，日高車馬隔塵行。獨有淺才甘未達，多慙名在魯諸生。
下第日書情寄上叔父 司空曙 
微才空覺滯京師，末學曾爲叔父知。雪裏題詩偏見賞，林間飲酒獨令隨。遊客盡傷春色老，貧居還惜暮陰移。欲歸江海尋山去，願報何人得桂枝。
南原望漢宮 司空曙 
荒原空有漢宮名，衰草茫茫雉堞平。連雁下時秋水在，行人過盡暮煙生。西陵歌吹何年絕，南陌登臨此日情。故事悠悠不可問，寒禽野水自縱橫。
早夏寄元校書 司空曙 
獨遊野徑送芳菲，高竹林居接翠微。綠岸草深蟲入徧，青藂花盡蝶來稀。珠荷薦果香寒簟，玉柄搖風滿夏衣。蓬蓽永無車馬到，更當齋夜憶玄暉。
贈衡岳隱禪師 司空曙 
擁褐安居南岳頭，白雲高寺見衡州。石窗湖水搖寒月，楓樹猨聲報夜秋。講席舊逢山鳥至，梵經初向竺僧求。垂垂身老將傳法，因下人間逐北遊。
題凌雲寺 司空曙 
春山古寺遶滄波，石磴盤空鳥道過。百丈金身開翠壁，萬龕燈焰隔煙蘿。雲生客到侵衣溼，花落僧禪覆地多。不與方袍同結社，下歸塵世竟如何。
晦日益州北池陪宴 司空曙 
臨泛從公日，仙舟翠幕張。七橋通碧沼，雙樹接花塘。玉燭收寒氣，金波隱夕光。野聞歌管思，水靜綺蘿香。遊騎縈林遠，飛橈截岸長。郊原懷灞滻，陂溠寫江潢。常侍傳花詔，偏裨問羽觴。豈令南峴首，千載播餘芳。
送曲山人之衡州 司空曙  衡山
白石先生眉髮光，已分甜雪飲紅漿。衣巾半染煙霞氣，語笑兼和藥草香。茅洞玉聲流暗水，衡山碧色暎朝陽。千年城郭如相問，華表峩峩有夜霜。
立秋日 司空曙 
律變新秋至，蕭條自此初。花酣蓮報謝，葉在柳呈疎。澹日非雲暎，清風似雨餘。卷簾涼暗度，迎扇暑先除。草靜多翻燕，波澄乍露魚。今朝散騎省，作賦興何如。
酬張芬有赦後見贈 司空曙 
紫鳳朝銜五色書，陽春忽布網羅除。已將心變寒灰後，豈料光生腐草餘。建水風煙收客淚，杜陵花竹夢郊居。勞君故有詩相贈，欲報瓊瑤恨不如。
哭苗員外呈張參軍 司空曙 
思君甯家宅，久接竹林期。嘗值偷琴處，親聞比玉時。高人不易合，弱冠早相知。試藝臨諸友，能文即我師。凌寒松未老，先暮槿何衰。季子生前別，羊曇醉後悲。壽堂乖一慟，奠席阻長辭。因瀝殊方淚，遙成墓下詩。
發渝州却寄韋判官 司空曙 
紅燭津亭夜見君，繁弦急管兩紛紛。平明分手空江轉，唯有猨聲滿水雲。
送盧徹之太原謁馬尚書 司空曙 
榆落鵰飛關塞秋，黃雲畫角見幷州。翩翩羽騎雙旌後，上客親隨郭細侯。
峽口送友人 司空曙  离别 春天
峽口花飛欲盡春，天涯去住淚沾巾。來時萬里同爲客，今日飜成送故人。
送吉校書東歸 司空曙 
少年芸閣吏，罷直暫歸休。獨與親知別，行逢江海秋。聽猨看楚岫，隨雁到吳洲。處處園林好，何人待子猷。
秋日趨府上張大夫 司空曙 
重城洞啓肅秋煙，共說羊公在鎮年。鞞鼓暗驚林葉落，旌旗遙拂雁行偏。石過橋下書曾受，星降人間夢已傳。謫吏何能沐風化，空將歌頌拜車前。
竹裏徑 司空曙 
幽徑行迹稀，清陰苔色古。蕭蕭風欲來，乍似蓬山雨。
田鶴 司空曙 
散下渚田中，隱見菰蒲裏。哀鳴自相應，欲作凌風起。
石蓮花 司空曙 
今逢石上生，本自波中有。紅豔秋風裏，誰憐衆芳後。
遠寺鐘 司空曙 
杳杳疎鐘發，因風清復引。中宵獨聽之，似與東林近。
新柳 司空曙  柳树
全欺芳蕙晚，似妬寒梅疾。撩亂發青條，春風來幾日。
別張讚 司空曙 
今日山晴後，殘蟬菊發時。登樓見秋色，何處最相思。
晚思 司空曙 
蛩餘窗下月，草溼堦前露。晚景淒我衣，秋風入庭樹。
留盧秦卿 司空曙  送别
知有前期在，難分此夜中。無將故人酒，不及石尤風。
登峴亭 司空曙 
峴山回首望秦關，南向荆州幾日還。今日登臨唯有淚，不知風景在何山。
哭麴山人 司空曙 
憶昔秋風起，君曾歎逐臣。何言芳草日，自作九泉人。
江村即事 司空曙  乡村 生活 写景 农村
釣罷歸來不繫船，江村月落正堪眠。縱然一夜風吹去，只在蘆花淺水邊。
寄衞明府常見短靴褐裘又務持誦是以有末句之贈 司空曙 
柴桑官舍近東林，兒稚初髫即道心。側寄繩牀嫌凭几，斜安苔幘嬾穿簪。高僧靜望山僮逐，走吏喧來水鴨沈。翠竹黃花皆佛性，莫教塵境誤相侵。
酬李端校書見贈 司空曙 
綠槐垂穗乳烏飛，忽憶山中獨未歸。青鏡流年看髮變，白雲芳草與心違。乍逢酒客春遊慣，久別林僧夜坐稀。昨日聞君到城闕，莫將簪弁勝荷衣。
過盧秦卿舊居 司空曙 
五柳茅茨楚國賢，桔槔蔬圃水涓涓。黃花寒後難逢蝶，紅葉晴來忽有蟬。韓康助採君臣藥，支遁同看內外篇。爲問潛夫空著論，如何侍從賦甘泉。
秋園 司空曙 
傷秋不是惜年華，別憶春風碧玉家。強向衰藂見芳意，茱萸紅實似繁花。
送王使君赴太原拜節度副使 司空曙 
新從劉太尉，結束向幷州。絡腦青絲騎，盤囊錦帶鉤。出關逢將校，下嶺擁戈矛。匣閉黃雲冷，山傳畫角秋。劒鋒將破虜，函道罷登樓。豈作書生老，當封萬戶侯。
擬百勞歌 司空曙 
朱絲紐弦金點雜，雙蔕芙蓉共開合。誰家稚女著羅裳，紅粉青眉嬌暮妝。木難作牀牙作席，雲母屏風光照壁。玉顏年幾新上頭，迴身斂笑多自羞。紅銷月落不復見，可惜當時誰拂面。
迎神 司空曙 
吉日兮臨水，沐青蘭兮白芷。假山鬼兮請東皇，託靈均兮邀帝子。吹參差兮正苦，舞婆娑兮未已。鸞旌圓蓋望欲來，山雨霏霏江浪起。神既降兮我獨知，目成再拜爲陳詞。
送神 司空曙 
神之去，迴風嫋嫋雲容與。桂尊瑤席不復陳，蒼山綠水暮愁人。
殘鶯百囀歌同王員外耿拾遺吉中孚李端遊慈恩各賦一物 司空曙 
殘鶯一何怨，百囀相尋續。始辨下將高，稍分長復促。綿蠻巧狀語，機節終如曲。野客賞應遲，幽僧聞詎足。禪齋深樹夏陰清，零落空餘三兩聲。金谷箏中傳不似，山陽笛裏寫難成。憶昨亂啼無遠近，晴宮曉色偏相引。送暖初隨柳色來，辭芳暗逐花枝盡。歌殘鶯，歌殘鶯，悠然萬感生。謝朓羇懷方一聽，何郎閑吟本多情。乃知衆鳥非儔比，暮噪晨鳴倦人耳。共愛奇音那可親，年年出谷待新春。此時斷絕爲君惜，明日玄蟬催髮白。
過終南柳處士 司空曙 
雲起山蒼蒼，林居蘿薜荒。幽人老深境，素髮與青裳。雨滌莓苔綠，風搖松桂香。洞泉分溜淺，巖筍出藂長。敗屨安松砌，餘棊在石牀。書名一爲別，還路已堪傷。
同張參軍喜李尚書寄新琴 司空曙 
新琴傳鳳凰，晴景稱高張。白玉連徽淨，朱絲繫爪長。輕埃隨拂拭，雜籟滿鏗鏘。暗想山泉合，如親蘭蕙芳。正聲消鄭衞，古狀掩笙簧。遠識賢人意，清風願激揚。
苦熱 司空曙 
暑氣發炎州，焦煙遠未收。嘯風兼熾燄，揮汗訝成流。鸛鵲投林盡，龜魚擁石稠。漱泉齊飲酎，衣葛劇兼裘。長簟貪欹枕，輕巾嬾挂頭。招商如有曲，一爲取新秋。
送人歸黔府 司空曙 
伏波簫鼓水雲中，長戟如霜大斾紅。油幕曉開飛鳥絕，翩翩上將獨趨風。
觀妓 司空曙 
翠蛾紅臉不勝情，管絕弦餘發一聲。銀燭搖搖塵暗下，却愁紅粉淚痕生。
送程秀才 司空曙 
悠悠多路岐，相見又別離。東風催節換，燄燄春陽散。楚草漸煙綿，江雲亦蕪漫。送子恨何窮，故關如夢中。遊人盡還北，旅雁辭南國。楓樹幾回青，逐臣歸不得。
長林令衞象餳絲結歌 司空曙 
主人琱盤盤素絲，寒女眷眷墨子悲。乃言假使餳爲之，八珍重沓失顏色。手援玉筯不敢持，始狀芙蓉新出水。仰坼重衣傾萬蕊，又如合歡交亂枝。紅茸向暮花參差，吳蠶絡繭抽尚絕。細縷纖毫看欲滅，雪髮羞垂倭墮鬟。繡囊畏並茱萸結，我愛此絲巧。妙絕世間無，爲君作歌陳座隅。
酬崔峒見寄 司空曙 
趨陪禁掖雁行隨，遷放江潭鶴髮垂。素浪遙疑太液水，青楓忽似萬年枝。嵩南春遍愁魂夢，壺口雲深隔路岐。共望漢朝多沛澤，蒼蠅早晚得先知。
聞春雷 司空曙 
水國春雷早，闐闐若衆車。自憐遷逐者，猶滯蟄藏餘。
送史申之峽州 司空曙 
峽口巴江外，無風浪亦翻。蒹葭新有雁，雲雨不離猨。行客思鄉遠，愁人賴酒昏。檀郎好聯句，共滯謝家門。
題江陵臨沙驛樓 司空曙 
江天清更愁，風柳入江樓。雁惜楚山晚，蟬知秦樹秋。淒涼多獨醉，零落半同遊。豈復平生意，蒼然蘭杜洲。
新蟬 司空曙 
今朝蟬忽鳴，遷客若爲情。便覺一年老，能令萬感生。微風方滿樹，落日稍沈城。爲問同懷者，淒涼聽幾聲。
送張弋 司空曙 
擁櫂江天曠，蒼然下郢城。冰霜葭菼變，雲澤鷓鴣鳴。酒倦臨流醉，人逢置榻迎。嘗聞藉東觀，不獨魯諸生。
送僧無言歸山 司空曙 
袈裟出塵外，山徑幾盤緣。人到白雲樹，鶴沈青草田。龕泉朝請盥，松籟夜和禪。自昔聞多學，逍遙注一篇。
和盧校書文若早入使院書事 司空曙 
解帶獨裴回，秋風如水來。軒墀溼繁露，琴几拂輕埃。晨鳥猶在葉，夕蟲餘囗苔。蒼然發高興，相仰坐難陪。
送史澤之長沙 司空曙 
謝朓懷西府，單車觸火雲。野蕉依戍客，廟竹暎湘君。夢渚巴山斷，長沙楚路分。一杯從別後，風月不相聞。
送李嘉祐正字括圖書兼往揚州覲省 司空曙 
不事蘭臺貴，全多韋帶風。儒官比劉向，使者得陳農。晚燒平蕪外，朝陽疊浪東。歸來喜調膳，寒筍出林中。
送劉侍御 司空曙 
獄成收夜燭，整豸出登車。黃葉辭荆楚，青山背漢初。早朝新羽衞，晚下步徒胥。應念長沙謫，思鄉不食魚。
送人遊嶺南 司空曙  写人 告诫 写人诗
萬里南遊客，交州見柳條。逢迎人易合，時日酒能消。浪曉浮青雀，風溫解黑貂。囊金如未足，莫恨故鄉遙。
送曹同椅 司空曙 
青春三十餘，衆藝盡無如。中散詩傳畫，將軍扇續書。楚田晴下雁，江日暖遊魚。惆悵空相送，歡遊自此疎。
送魏季羔遊長沙覲兄 司空曙 
蘆荻湘江水，蕭蕭萬里秋。鶴高看迥野，蟬遠入中流。訪友多成滯，攜家不厭遊。惠連仍有作，知得從兄酬。
翫花與衞象同醉 司空曙 
衰鬢千莖雪，他鄉一樹花。今朝與君醉，忘却在長沙。
送王尊師歸湖州 司空曙 
煙蕪滿洞青山遶，幢節飄空紫鳳飛。金闕乍看迎日麗，玉簫遙聽隔花微。多開石髓供調膳，時御霓裳奉易衣。莫學遼東華表上，千年始欲一迴歸。
九日洛東亭 司空曙 
風息斜陽盡，遊人曲落間。採花因覆酒，行草轉看山。柳散新霜下，天晴早雁還。傷秋非騎省，玄髮白成斑。
九日送人 司空曙 
送人冠獬豸，值節佩茱萸。均覆徵三壤，登車出五湖。水風淒落日，岸葉颯衰蕪。自恨塵中使，何因在路隅。
遇谷口道士 司空曙 
一見林中客，閑知州縣勞。白雲秋色遠，蒼嶺夕陽高。自說名因石，誰逢手種桃。丹經儻相授，何用戀青袍。
喜外弟盧綸見宿 司空曙  唐诗三百首 生活 五言律诗 年老
靜夜四無鄰，荒居舊業貧。雨中黃葉樹，燈下白頭人。以我獨沈久，愧君相見頻。平生自有分，況是蔡家親。
宿青龍寺故曇上人院 司空曙 
年深宮院在，舊客自相逢。閉戶臨寒竹，無人有夜鐘。降龍今已去，巢鶴竟何從。坐見繁星曉，淒涼識舊峯。
送張鍊師還峨嵋山 司空曙  峨眉山
太一天壇天柱西，垂蘿爲幌石爲梯。前登靈境青霄絕，下視人間白日低。松籟萬聲和管磐，丹光五色雜虹蜺。春山一入尋無路，鳥響煙深水滿溪。
逢江客問南中故人因以詩寄 司空曙 
南客何時去，相逢問故人。望鄉空淚落，嗜酒轉家貧。疎嬾辭微祿，東西任老身。上樓多看月，臨水共傷春。五柳終期隱，雙鷗自可親。應憐折腰吏，冉冉在風塵。
送臯法師 司空曙 
江草知寒柳半衰，行吟怨別獨遲遲。何人講席投如意，唯有東林遠法師。
關山月 司空曙 
蒼茫明月上，夜久光如積。野幕冷胡霜，關樓宿邊客。隴頭秋露暗，磧外寒沙白。唯有故鄉人，霑裳此聞笛。
御製雨後出城觀覽敕朝臣已下屬和 司空曙 
上上開鶉野，師師出鳳城。因知聖主念，得遂老農情。隴麥垂秋合，郊塵得雨清。時新薦玄祖，歲足富蒼生。却馬川原靜，聞雞水土平。薰弦歌舜德，和鼎致堯名。覽物欣多稼，垂衣御大明。史官何所錄，稱瑞滿天京。
奉和常舍人晚秋集賢院即事寄徐薛二侍郎 司空曙 
藹藹鳳凰宮，蘭臺玉署通。夜霜凝樹羽，朝日照相風。官附三台貴，儒開百氏宗。司言陳禹命，侍講發堯聰。香卷青編內，鉛分綠字中。綴籤從太史，鏘佩揖羣公。池接天泉碧，林交御果紅。寒龜登故葉，秋蝶戀疎藂。顏謝徵文並，鍾裴直事同。離羣驚海鶴，屬思怨江楓。地遠姑蘇外，山長越絕東。慙當哲匠後，下曲本難工。
登秦嶺 司空曙 
南登秦嶺頭，迴首始堪憂。漢闕青門遠，商山藍水流。三湘遷客去，九陌故人遊。從此思鄉淚，雙垂不復收。
獨遊寄衞長林 司空曙 
草綠春陽動，遲遲澤畔遊。戀花同野蝶，愛水劇江鷗。身外唯須醉，人間盡是愁。那知鳴玉者，不羨賣瓜侯。
題落葉 司空曙 
霜景催危葉，今朝半樹空。蕭條故國異，零落旅人同。颯岸浮寒水，依堦擁夜蟲。隨風偏可羨，得到洛陽宮。
寄準上人 司空曙 
昨聞歸舊寺，暫別欲經年。樵客應同步，鄰僧定伴禪。後峯秋有雪，遠澗夜鳴泉。偶與支公論，人間自共傳。
送況上人還荆州因寄衞侍御象 司空曙 
惠持遊蜀久，策杖欲西還。共別此宵月，獨歸何處山。對鷗沙草畔，洗足野雲間。知有玄暉會，齋心受八關。
別盧綸 司空曙 
有月多共賞，無秋不共悲。如何與君別，又是菊黃時。
雪二首 一 司空曙 
樂遊春苑望鵝毛，宮殿如星樹似毫。漫漫一川橫渭水，太陽初出五陵高。
雪二首 二 司空曙 
王屋南崖見洛城，石龕松寺上方平。半山槲葉當窗下，一夜曾聞雪打聲。
酬衞長林歲日見呈 司空曙 
地暖雪花摧，天春斗柄迴。朱泥一丸藥，柏葉萬年杯。旅雁辭人去，繁霜滿鏡來。今朝彩盤上，神燕不須雷。
杜鵑行 司空曙 
古時杜宇稱望帝，魂作杜鵑何微細。跳枝竄葉樹木中，搶翔瞥捩雌隨雄。毛衣慘黑自顦顇，衆鳥安肯相尊崇。隳形不敢栖華屋，短翮唯願巢深叢。穿皮啄朽觜欲禿，苦飢始得食一蟲。誰言養雛不自哺，此語亦足爲愚蒙。聲音咽噦若有謂，號啼略與嬰兒同。口乾垂血轉迫促，似欲上訴於蒼穹。蜀人聞之皆起立，至今相效傳遺風。乃知變化不可窮，豈知昔日居深宮，嬪妃左右如花紅。
寄胡居士 司空曙 
日暖風微南陌頭，青田紅樹起春愁。伯勞相逐行人別，岐路空歸野水流。徧地尋僧同看雪，誰期載酒共登樓。爲言惆悵嵩陽寺，明月高松應獨遊。
寒塘 司空曙 
曉髮梳臨水，寒塘坐見秋。鄉心正無限，一雁度南樓。
爲李魏公賦謝汧公 司空曙 
白雪高吟際，青霄遠望中。誰言路遐曠，宮徵暗相通。
梁城老人怨 司空曙 
朝爲耕鐘人，暮作刀槍鬼。相看父子血，共染城壕水。
揚州選蒙相公賞判雪後呈上 崔峒 
自得山公許，休畊海上田。慙看長史傳，欲棄釣魚船。窮巷殷憂日，蕪城雨雪天。此時瞻相府，心事比旌懸。
客舍書情寄趙中丞 崔峒 
東楚復西秦，浮雲類此身。關山勞策蹇，僮僕慣投人。孤客來千里，全家託四鄰。生涯難自料，中夜問[情親]。
客舍有懷因呈諸在事 崔峒 
讀書常苦節，待詔豈辭貧。暮雪猶驅馬，晡飡又寄人。愁來占吉夢，老去惜良辰。延首平津閣，家山日已春。
奉和給事寓直 崔峒 
桂枝家共折，雞樹代相傳。忝向鸞臺下，仍看鴈影連。夜閑方步月，漏盡欲朝天。知去丹墀近，明王許薦賢。
初入集賢院贈李獻仁 崔峒 
燕代官初罷，江湖路便分。九遷從命薄，四十幸人聞。跡愧趨丹禁，身曾繫白雲。何由返滄海，昨日謁明君。
酬李補闕雨中寄贈 崔峒 
十年隨馬宿，幾度受人恩。白髮還鄉井，微官有子孫。竹窗寒雨滴，苦砌夜蟲喧。獨媿東垣友，新詩慰旅魂。
劉展下判官相招以詩答之 崔峒 
國有非常寵，家承異姓勳。背恩慙皎日，不義若浮雲。但使忠貞在，甘從玉石焚。竄身如有地，夢寐見明君。
送侯山人赴會稽 崔峒 
仙客辭蘿月，東來就一官。且歸滄海住，猶向白雲看。猨呌江天暮，蟲聲野浦寒。時遊鏡湖裏，爲我把魚竿。
宿禪智寺上方演大師院 崔峒 
石林高幾許，金剎在中峰。白日空山梵，清霜後夜鐘。竹窗迴翠壁，苔徑入寒松。幸接無生法，疑心怯所從。
題空山人石室 崔峒 
早晚悟無生，頭陀不到城。雲山知夏臘，猨鳥見修行。地僻無溪路，人尋逐水聲。年年深谷裏，誰識遠公名。
秋晚送丹徒許明府赴上國因寄江南故人 崔峒 
秋暮之彭澤，籬花遠近逢。君書前日至，別後此時重。寒夜江邊月，晴天海上峰。還知南地客，招引住新豐。
送薛仲方歸揚州 崔峒 
佳句應無敵，貞心不有猜。慙爲丈人行，怯見後生才。泛舸貪斜月，浮橈值早梅。綠楊新過雨，芳草待君來。
送韋員外還京 崔峒 
十年離亂後，此去若爲情。春晚香山綠，人稀豫水清。野陂看獨樹，關路逐殘鶯。前殿朝明主，應憐白髮生。
送蘇脩遊上饒 崔峒 
愛爾無羈束，雲山恣意過。一身隨遠岫，孤棹任輕波。世事關情少，漁家寄宿多。蘆花淺淡處，江月奈人何。
江南迴逢趙曜因送任十一赴交城主簿 崔峒 
江上長相憶，因高北望看。不知攜老幼，何處度艱難。屈指同人盡，傷心故里殘。遙憐驅匹馬，白首到微官。
送薛良史往越州謁從叔 崔峒 
辭家年已久，與子分偏深。易得相思淚，難爲欲別心。孤雲隨浦口，幾日到山陰。遙想蘭亭下，清風滿竹林。
送丘二十二之蘇州 崔峒 
積水與寒煙，嘉禾路幾千。孤猨啼海島，羣雁起湖田。曾見長洲苑，嘗聞大雅篇。却將封事去，知爾愛閑眠。
江上書懷 崔峒 
骨肉天涯別，江山日落時。淚流襟上血，髮變鏡中絲。胡越書難到，存亡夢豈知。登高回首罷，形影自相隨。
春日憶姚氏外甥 崔峒 
離亂人相失，春秋鴈自飛。祗緣行路遠，未必寄書稀。二月花無數，頻年意有違。落暉看過後，獨坐淚沾衣。
潤州送師弟自江夏往台州 崔峒 
遠客乘流去，孤帆向夜開。春風江上使，前日漢陽來。別路猶千里，離心重一杯。剡溪木未落，羨爾過天台。
宿江西竇主簿廳 崔峒 
廣庭方緩步，星漢話中移。月滿關山道，烏啼霜樹枝。時艱難會合，年長重親知。前事成金石，悽然淚欲垂。
喜逢妻弟鄭損因送入京 崔峒 
亂後自江城，相逢喜復驚。爲經多載別，欲問小時名。對酒悲前事，論文畏後生。遙知盈卷軸，紙貴在江城。
詠門下畫小松上元王杜三相公 崔峒 
昔聞生澗底，今見起毫端。衆草此時沒，何人知歲寒。豈能裨棟宇，且貴出門闌。只在丹青意，凌雲也不難。
寄上禮部李侍郎 崔峒 
吳楚相逢處，江湖共泛時。任風舟去遠，待月酒行遲。白髮常同歡，青雲本要期。貴來君却少，秋至老偏悲。玉佩明朝盛，蒼苔陋巷滋。追尋恨無路，唯有夢相思。
書情寄上蘇州韋使君兼呈吳縣李明府 崔峒  抒情 愁绪
數年湖上謝浮名，竹杖紗巾遂性情。雲外有時逢寺宿，日西無事傍江行。陶潛縣裏看花發，庾亮樓中對月明。誰念獻書來萬里，君王深在九重城。
題桐廬李明府官舍 崔峒 
訟堂寂寂對煙霞，五柳門前聚曉鵶。流水聲中視公事，寒山影裏見人家。觀風競美新爲政，計日還知舊觸邪。可惜陶潛無限酒，不逢籬菊正開花。
贈竇十九 崔峒 
靈臺暮宿意多違，木落花開羨客歸。江海幾時傳錦字，風塵不覺化緇衣。山陽會裏同人少，灞曲農時故老稀。幸得漢皇容直諫，憐君未遇覺人非。
虔州見鄭表新詩因以寄贈 崔峒 
梅花嶺裏見新詩，感激情深過楚詞。平子四愁今莫比，休文八詠自同時。萍鄉露冕真堪惜，鳳沼鳴珂已訝遲。才子風流定難見，湖南春草但相思。
贈元秘書 崔峒 
舊書稍稍出風塵，孤客逢秋感此身。秦地謬爲門下客，淮陰徒笑市中人。也聞阮籍尋常醉，見說陳平不久貧。幸有故人茅屋在，更將心事問情親。
送韋八少府判官歸東京 崔峒 
玄成世業紫真官，文似相如貌勝潘。鴻鴈南飛人獨去，雲山一別歲將闌。清淮水急桑林晚，古驛霜多柿葉寒。瓊樹相思何日見，銀鉤數字莫爲難。
送馮八將軍奏事畢歸滑臺幕府 崔峒  黄河
王門別後到滄洲，帝里相逢俱白頭。自歡馬卿常帶疾，還嗟李廣不封侯。棠梨宮裏瞻龍衮，細柳營中著虎裘。想到滑臺桑葉落，黃河東注杏園秋。
送王侍御佐婺州 崔峒 
聞君作尉向江潭，吳越風煙到自諳。客路尋常經竹徑，人家大底傍山嵐。緣溪花木偏宜遠，避地衣冠盡向南。惟有夜猨啼海樹，思鄉望北意難堪。
越中送王使君赴江華 崔峒 
皂蓋春風自越溪，獨尋芳樹桂陽西。遠水浮雲隨馬去，空山弱篠向雲低。遙知異政荆門北，舊許新詩康樂齊。萬里相思在何處，九疑殘雪白猿啼。
送皇甫冉往白田 崔峒 
江邊盡日雉鳴飛，君向白田何日歸。楚地蒹葭連海逈，隋朝楊柳映堤稀。津樓故市無行客，山館空庭閉落暉。試問疲人與征戰，使君雙淚定沾衣。
題蘭若 崔峒 
絕頂茅庵老此生，寒雲孤木獨經行。世人那得知幽逕，遙向青峰禮磬聲。
送賀蘭廣赴選 崔峒 
而今用武爾攻文，流輩干時獨臥雲。白髮青袍趨會府，定應衡鏡却慙君。
清江曲內一絕 崔峒  长江
八月長江去浪平，片帆一道帶風輕。極目不分天水色，南山南是岳陽城。
武康郭外望許緯先生山居 崔峒 
湖上千峰帶落暉，白雲開處見柴扉。松門一逕仍生草，應是仙人向郭稀。
送孫德諭罷官往黔州 苗發 
中歲分符典石城，兩朝趨陛謁承明。闕下昨承歸老疏，天南今切去鄉情。親知握手三秋別，几杖扶身萬里行。伯道暮年無嗣子，欲將家事託門生。
送歸中丞使新羅冊立弔祭 吉中孚 
官稱漢獨坐，身是魯諸生。絕域通王制，窮天向水程。島中分萬象，日處轉雙旌。氣積魚龍窟，濤翻水浪聲。路長經歲去，海盡向山行。復道殊方禮，人瞻漢使榮。
詠被中繡鞵 夏侯審  咏物诗 咏物 艳情
雲裏蟾鉤落鳳窩，玉郎沈醉也摩挲。陳王當日風流減，只向波間見襪羅。
雪 王烈 
雪飛當夢蝶，風度幾驚人。半夜一窗曉，平明千樹春。花園應失路，白屋忽爲鄰。散入仙廚裏，還如雲母塵。
酬崔峝 王烈 
狥世甘長往，逢時忝一官。欲朝青瑣去，羞向白雲看。榮寵無心易，艱危抗節難。思君寫懷抱，非敢和幽蘭。
塞上曲二首 一 王烈 
紅顏歲歲老金微，砂磧年年臥鐵衣。白草城中春不入，黃花戍上鴈長飛。
塞上曲二首 二 王烈 
孤城夕對戍樓閑，迴合青冥萬仞山。明鏡不須生白髮，風沙自解老紅顏。
傷李端 衞象 
才子浮生促，泉臺此路賒。官卑揚執戟，年少賈長沙。人去門栖鵩，災成酒誤虵。唯餘封禪草，留在茂陵家。
古詞 衞象 
鵲血琱弓濕未乾，鸊鵜新淬劒光寒。遼東老將鬢成雪，猶向旄頭夜夜看。
晴江秋望 崔季卿  长江 洞庭湖 秋天 赞美
八月長江萬里晴，千帆一道帶風輕。盡日不分天水色，洞庭南是岳陽城。
贈兄 何兆 
洛陽紙價因兄貴，蜀地紅牋爲弟貧。南北東西九千里，除兄與弟更無人。
玉蘂花 何兆 
羽車潛下玉龜山，塵世何緣覩蕣顏。惟有多情天上雪，好風吹上綠雲鬟。
句 何兆 
芙蓉十二池心漏，薝蔔三千灌頂香。
嚴陵灘下寄常建 奚賈 
日入溪水靜，尋真此亦難。乃知滄洲人，道成仍釣竿。漾檝乘微月，振衣生早寒。紛吾成獨往，自速耽考槃。已息漢陰誚，且同濠上觀。曠然心無涯，誰問容膝安。
謁李尊師 奚賈 
萬物返常性，惟道貴自然。先生容其微，隱几爲列仙。鍊魄閉瓊戶，養毛飛洞天。將知逍遙久，得道無歲年。
尋許山人亭子 奚賈 
桃源若遠近，漁子櫂輕舟。川路行難盡，人家到漸幽。山禽拂席起，溪水入庭流。君是何年隱，如今成白頭。
句 奚賈  洞庭湖
眠澗花自落，步林鳥不飛。谿谷何蕭條，日入人獨行。落日下平楚，孤煙生洞庭。
奉酬李舍人秋日寓直見寄 張南史 
秋日金華直，遙知玉佩清。九重門更肅，五色詔初成。槐落宮中影，鴻高苑外聲。飜從魏闕下，江海寄幽情。
同韓侍郎秋朝使院 張南史 
重門啓曙關，一葉報秋還。露井桐柯濕，風庭鶴翅閒。忘情簪白筆，假夢入青山。惆悵祗應此，難裁語默間。
送朱大遊塞 張南史 
歲暮一爲別，江湖聊自寬。且無人事處，誰謂客行難。郢曲憐公子，吳州憶伯鸞。蒼蒼遠山際，松柏獨宜寒。
送鄭錄事赴太原 張南史 
歎息不相見，紅顏今白頭。重爲西候別，方起北風愁。六月胡天冷，雙城汾水流。盧諶即故吏，還復向幷州。
送余贊善使還赴薛尚書幕 張南史 
音書不可論，河塞雪紛紛。雁足期蘇武，狐裘見薛君。城池通紫陌，鞍馬入黃雲。遠棹漳渠水，平流幾處分。
送李侍御入茅山採藥 張南史 
苦縣家風在，茅山道錄傳。聊聽驄馬使，却就紫陽仙。江海生岐路，雲霞入洞天。莫令千歲鶴，飛到草堂前。
西陵懷靈一上人兼寄朱放 張南史 
淮海風濤起，江關憂思長。同悲鵲遶樹，獨坐雁隨陽。山晚雲藏雪，汀寒月照霜。由來濯纓處，漁父愛滄浪。
寄靜虛上人雲門 張南史 
寒日白雲裏，法侶自提攜。竹徑通城下，松門隔水西。方同沃洲去，不自武陵迷。髣髴心疑處，高峯是會稽。
送司空十四北遊宋州 張南史 
九拒危城下，蕭條送爾歸。寒風吹畫角，暮雪犯征衣。道里猶成間，親朋重與違。白雲愁欲斷，看入大梁飛。
殷卿宅夜宴 張南史 
日暗城烏宿，天寒櫪馬嘶。詞人留上客，妓女出中閨。積雪連燈照，迴廊映竹迷。太常今夜宴，誰不醉如泥。
宣城雪後還望郡中寄孟侍御 張南史 
臘後年華變，關西驛騎遙。塞鴻連暮雪，江柳動寒條。山水還鄣郡，圖書入漢朝。高樓非別處，故使百憂銷。
獨孤常州北亭 張南史 
北洫敞高明，憑軒見野情。朝回五馬跡，更勝百花名。海樹凝煙遠，湖田見鶴清。雲光侵素壁，水影蕩閒楹。俗賴褰帷謁，人歡倒屣迎。始能崇結構，獨有謝宣城。
早春書事奉寄中書李舍人 張南史  长江
儒服山東士，衡門洛下居。風塵遊上路，簡冊委空廬。戎馬生郊日，賢人避地初。竄身初浩蕩，投跡豈躊躇。翠羽憐窮鳥，瓊枝顧散樗。還令親道術，倒欲混樵漁。敝緼袍多補，飛蓬鬢少梳。誦詩陪賈誼，酌酒伴應璩。鶴膝兵家備，鳧茨儉歲儲。泊舟依野水，開逕接園蔬。暫閱新山澤，長懷故里閭。思賢乘朗月，覽古到荒墟。在竹慙充箭，爲蘭幸免鋤。那堪聞相府，更遣詣公車。蹇足終難進，嚬眉竟未舒。事從因病止，生寄負恩餘。不見神仙久，無由鄙恡祛。帝庭張禮樂，天閣繡簪裾。日色浮青瑣，香煙近玉除。神清王子敬，氣逐馬相如。銅漏時常靜，金門步轉徐。唯看五字表，不記八行書。宿昔投知己，周旋謝起予。祇應高位隔，詎是故情疎。爲報周多士，須憐楚子虛。一身從棄置，四節苦居諸。柳發三條陌，花飛六輔渠。靈盤浸沆瀣，龍首映儲胥。北海樽留客，西江水救魚。長安同日遠，不敢詠歸歟。
陸勝宅秋暮雨中探韻同作 張南史 
同人永日自相將，深竹閒園偶辟疆。已被秋風教憶鱠，更聞寒雨勸飛觴。歸心莫問三江水，旅服徒沾九日霜。醉裏欲尋騎馬路，蕭條幾處有垂楊。
春日道中寄孟侍御 張南史 
春來游子傍歸路，時有白雲遮獨行。水流亂赴石潭響，花開不知山樹名。誰家魚網求鮮食，幾處人煙事火耕。昨日已嘗村酒熟，一杯思與孟嘉傾。
江北春望贈皇甫補闕 張南史 
閒園柳綠井桃紅，野徑荒墟左右通。清逈獨連江水北，芳菲更似洛城東。時看雨歇人歸岫，每覺潮來樹起風。聞道金門堪避世，何須身與海鷗同。
酬張二倉曹楊子閒居見寄兼呈韓郎中左補闕皇甫冉 張南史 
孤雲獨鶴自悠悠，別後經年尚泊舟。漁父致詞相借問，仙郎能賦許依投。折芳遠計三春草，乘興閒看萬里流。莫怪杜門頻乞假，不堪扶病拜龍樓。
秋夜聞鴈寄南十五兼呈空和尚 張南史 
晚節聞君道趣深，結茅栽樹近東林。禪師幾度曾摩頂，高士何年更發心。北渚三更聞過鴈，西城萬木動寒砧。不見支公與玄度，相思擁膝坐長吟。
雪 張南史 
雪，雪。花片，玉屑。結陰風，凝暮節。高嶺虛晶，平原廣潔。初從雲外飄，還向空中噎。千門萬戶皆靜，獸炭皮裘自熱。此時雙舞洛陽人，誰悟郢中歌斷絕。
月 張南史 
月，月。暫盈，還缺。上虛空，生溟渤。散彩無際，移輪不歇。桂殿入西秦，菱歌映南越。正看雲霧秋卷，莫待關山曉沒。天涯地角不可尋，清光永夜何超忽。
泉 張南史 
泉，泉。色淨，苔鮮。石上激，雲中懸。津流竹樹，脉亂山川。扣玉千聲應，含風百道連。太液倂歸池上，雲陽舊出宮邊。北陵井深鑿不到，我欲添淚作潺湲。
竹 張南史 
竹，竹。披山，連谷。出東南，殊草木。葉細枝動，霜停露宿。成林處處雲，抽笋年年玉。天風乍起爭韻，池水相涵更綠。却尋庾信小園中，閒對數竿心自足。
花 張南史 
花，花。深淺，芬葩。凝爲雪，錯爲霞。鶯和蝶到，苑占宮遮。已迷金谷路，頻駐玉人車。芳草欲陵芳樹，東家半落西家。願得春風相伴去，一攀一折向天涯。
草 張南史 
草，草。折宜，看好。滿地生，催人老。金殿玉砌，荒城古道。青青千里遙，悵悵三春早。每逢南北離別，乍逐東西傾倒。一身本是山中人，聊與王孫慰懷抱。
送人 王建  黄河
白日向西沒，黃河復東流。人生足著地，寧免四方遊。我行無返顧，祝子勿回頭。當須向前去，何用起離憂。但恐無廣路，平地作山丘。令我車與馬，欲疾反停留。蜀客多積貨，邊人易封侯。男兒戀家鄉，歡樂爲仇讐。丁寧相勸勉，苦口幸無尤。對面無相成，不如豺虎儔。彼遠不寄書，此寒莫寄裘。與君俱絕跡，兩念無因由。
主人故亭 王建 
主人昔專城，城南起高亭。貴與賓客遊，工者夜不寧。酒食宴圃人，栽接望早成。經年使家僮，遠道求異英。郡中暫閑暇，遶樹引諸生。開泉浴山禽，爲愛山中聲。世間事難保，一日各徂征。死生不相及，花落實方榮。我來至此中，守吏非本名。重君昔爲主，相與下馬行。舊島日日摧，池水不復清。豈無後人賞，所貴手自營。澆酒向所思，風起如有靈。此去不重來，重來傷我形。
邯鄲主人 王建 
遠客無主人，夜投邯鄲市。飛蛾繞殘燭，半夜人醉起。壚邊酒家女，遺我緗綺被。合成雙鳳花，宛轉不相離。縱令顏色改，勿遣合歡異。一念始爲難，萬金誰足貴。門前長安道，去者如流水。晨風羣鳥翔，裴回別離此。
泛水曲 王建 
載酒入煙浦，方舟泛綠波。子酌我復飲，子飲我還歌。蓮深微路通，峰曲幽氣多。閱芳無留瞬，弄桂不停柯。水上秋日鮮，西山碧峩峩。茲歡良可貴，誰復更來過。